I DUHDAWT MAW - Hre Mang\nI DUHDAWT MAW\n15. " I DUHDAWT MAW?"\n' I duhdawt maw' (John 21:16)\nKan cangtlan sungih hman mi tongkam hi Lal Jesu in Piter hnenah thu a sut tikah a hmanmi tongkam a si. Hi hnak ih thusutnak pawimawh sut ding a um lo. Hi tongkam Jesu in a hman nak hi kum thawnghnih zikte a rei zo. Asinan tu tiangin mi thinlung sungah a pawimawh in hmun a luah ringring lai.\nMilai hin midang pakhatkhat duhdawtnak nei thei dingin Pathian in milai thinlung sugnah sinak pakha ta pekmi a si. Asinan, riahsiat thlak zet mi pakhat cu mitampi in an thinlung duhdawtnak hi thil mumal lo men ah an hmang sual theu. Tui sun ah kan thinlung in kan duhdawtnak a zaten kan pek tlak mi thu ka run sim ding. Pathian in duhdawtnak in a fapa mal neihsun in pek ruangah mi hmuahhmuah in thinlung zet in Pathian an duhdawtnak ding ka duh. An thinlung an hman awk nak hmuahhmuah ah Khrih ih duhnak vek in an hman awk thei ka duh.\nHimi casiartu nan zate hnen ih ka sim duhmi hi rak ngai hnik aw. Hi thu hi duhthusam men le milai suangtuahnak men a si lo. Khrihfa ka si ti aw pawl cun hi thu hi ngunngaih tak in an ngaihtuah ding mi a si. Kan rundam nak cu himi thu sungah a um a si. Himi thusutnak kan saannak ah helram feh dingmi maw kan si vanram feh ding kan si ti a thum aw: 'Khrih na duhdawt maw?'\nKan thutlangpi ah kan lutnak dingah thil pahnih ka sim duhmi a um.\n1). Khrih hmaiah khristian pawl thinlung put.\nA hmaisa ah Lal Jesu Khrih hmaiah khristian pawl in thinlungput danglam an neihmi th ka run tarlang ding.\nKhristian diktak sinak cu tihnimnak lakih pawl pakhatkhat ah kawhhran member sinak satliah men a si lo. Cuhnak ih thla sawn dinhmun a si. Khristian timi cu cawlhni tinte biak inn ah khawm aw theu ih thawhlawm a mawitawk le mi ti vek ih rak thawhve theu, le sakhua nak ih thil tul pawl ah hmang aw ve in thildang le nidangah cun mai duhnak ih tisa duhzawng le nuam ti zawng ah hmang aw tu a si lo. A hmin a thang leitlun sakhua nak men ah le rual pawl nak men ih sakhuaa nak men hi a si fawn lo. Theihnak um loih sakhua nak hi biaknak dik a silo. Thuthiang in fiang zet in a sim : 'Israel thlah hmuahhmuah in Israel an si thluh lo' (Rom 9:6). Hina thutak in a sim duhmi hi a fiang ih zianghman theih lo ding a um lo. Mithmuh theih kawhhran member hmuahhmuah in khristian dik ans i thluh lo.\nKhristian diktak cu nunpi mi ah le thinlung sungah aummi sakhua nak neitu sawn a si. Khrihfa diktak cun a nunah a thinlung sungih a neih mi a sakhua nak cu a nunpi ih a kiangkap ih ummi in Pathian nung a biaknak a sakhua cu an thei. Amai sualnak, tlinlonak le thatlonak pawl ciangtuk in a thei aw ih a sual pawl Pathian hmai ah a sir aw. Jesu cu a thlarau in a mamawh mi misual rundm tu a si tin a hmu ih a mah ah a nghat aw. A nun hlun pawl cu a thatlonak le sualnak pawl thawn a tanta ih nunthar in a thuam aw. Nunthar le a thianghlim nun ih a nungih satan, tisa le leitlun ral cu nitin nun ah a do ringring Khrih cu khristian sakhua nak ih hram lungpi a si. A sual ngaidamnak cu khui tawk ah a nghat aw ti na sut a si ahchun Khrih ah a si thu a lo sim ding. Thuthennak ni ah iangvek diknak thawn a ingtum ti na sut a siacun Khrih ih diknak thawn dingding a si thu a lo sim thei ding. Ziangvek nuntudan ih nung a si ti na sut ahcun Khrih ih nuntudan cu a nitin nunah zohthim ih nungmi a si thu a lo sim ding. Thuthennak ni ah ziangvek diknak thawn a dingtum ti na sut a siahcun Khrih ih diknak thawn dingding a si thu a lo sim thei ding. Ziangvek nuntudan ih nung a si ti na sut ahcun Khrih ih nuntudan cu a nitin nunah zothim ih nungmi a si thu a lo sim ding.\nHi hmuahhmuah tlun ah khristian dik pakhat pai nunah hleice ih nunpi pakhat a nei. Cucu Khrih a duhdawtnak a si. Theihnak, zumnak, upatnak, thulunnak pawl nunpi nak hi khristian pakhat ih nun ah a lang dingmi a si. Asinan Khrih duhdawtnak tello cun cu pawl hmuahhmuah cu thil famkim lo an si. Zumtu diktak cun theihnak, hlan awknak, le thulun nak lenglam ah Khrih cu a duhdawtn ding.\nTui khristian nun theihtheihnak ka simmi thu hi Bible in a sim leuhleuh mi a si. Mi tampi hrangah Khrih duhdawtnak ticu an theih lar zet mi a si. Asinan duhdawtnak thu khal ahhin thlarau in zumnak thu a sim vek in a sim si ti theihhngilh hlah uhsi. Zumlonak a tih nun vek in duhdawtnak neih lo hi a tihnung a si. Zumlonak a tih nun vek in duhdawtnak neih lo hi a tihnung a si. Zumlonak le duhdawtnak tlaksamnak cu a kumkhua ih hlohral nak hram a si.\nSt.Paul in ziang a sim ti zohhnik uhsi: 'Zokhal Lal Jesu a duhdawt lo tu cu a parah siatnak thleng seh' (I Kor.16:22). St.Paul in Khrih a duhdawt lo tu cu a hlo ral ding in a sim. Ziagnhman an hrangah puhmawh ding an nei lo. Mi pakhat khat cu a thluak sungah theihnak diktak a nei lo cing in rundam a si men thei. Zumtu pakhat cu Piter vek in minung tih ruangah a tlu se men thei. David in maksak zet in tlu sia in kaih thawh a si sal men thei. Asinan sokhal in Khrih a duhdawt lo ahcun nunak lamzin ih um a si lo ih camsiatnak cu a par ah a um a si. Amah cu lamzin kaupi thihnak lamzin ah a vak rero mi a si.\nSt. Paul in Ephesian zumtu pawl hnen ih a simmi hi ngai hnik : 'A cat dah lomi duhdawtnak thawn kan Lal Jesu Khrih a duhdaw tu nan zate hnen ah Pathian zangfahnak cu hmun camci hram seh' (Eph.6:24). Hinah a dugntlun pakhat in zumtu pawl hnen ah duhdak nak thu a simmi kan hmu. Mi tampi cu Paul a rak hmu dah lo tu an um ding. Zovek khal si hai seh la, kawhhran a rak din pek te ih zumtu pawl kah theihnak, zumnak le khristian nun ah tlaksamnak tla a rak nei hnuaihni men thei. Curuangah a cak lomi unau pawl hnen ah an tha ti nau lo dingin tongkam malte thawn fawrhfial nak thu a sim theu. Asinan, zumtu zaten pumkhat sinak tongkam hi a hmang theu. Asinan zumnak dinhmun ah le tuahnak ah an dinhmun abang aw cio lo a si ti a simnak in a lang ter. Asinan zumtu zaten a khai khawm tu cu Khrih ah duhdawtnak an neih cio mi a si.\nKan Lal Jesu a mah rori in Jews pawl hnen ah ziang a sim ti zoh hnik uhsi: 'Pathian cu nan pa rak si seh la keimah in duhdawt ding' (John 8:42). Thlarau lam ah fehsual in Khrih ih ral dinhmun ah a dingtu Jews pawl hin Abraham ih cithlah an sinak ahkhan an lung a kim tawk ih an rak duh aw zet ti Jesu'n a thei. Hi pawl hin an nautet lai ah serh an rak tan ih Jews sakhua nak ah member an sinak ah an lung a rak kim tawk vekin tu lai khristian ti aw pawl lakah pawl pakhatkhat ah kawhhran member si ve nak in khristian tiah leitlun mi pawl in an kawhnak ah a lungkim tawk mi mi tampi an um. Hi tawk ah kan theih dingmi thil thupi in simmi cu Pathian Fapa mal neihsun a duhdaw lo tu cu Pathian fa na si thei lo ti a si. Zokhal Khrih a duhdaw lo tu cun Pathian cu 'ka Pa' tiah kawh thei nak a nei lo. Himi kan thlaru dan tlangpi Pathian in in ruatsak mi hi Jews pawl hrang ah a dik vek in tulai san ih khristian ti aw pawl hin an nunnak hrangah an lak ih an mah le an mah an cek fel awk a si ahcun thatnak tampi a nei ding. Khrih duhdawtnak nei lo in zovek minung khal zianghman Pathian fa si theinak an nei lo.\nJesu kha thihnak ihsin a thawhsal hnu ah Piter hne ah ziang thu a sut ti zohhnik uhsi. Vawithum tiang a zawzawn in thu a sut: 'Simon, Jonas fapa, i duhdawt maw?' (John 21:15-17). Hihi kan hminsin a tha. Piter in a rak phatsan nak kha theihter sal nak dingah Jesu in voithum tiang thu a sutnak a si. Tuu rual pawl cawmdawl dingah mawhphurhnak pek a si hlan ah Piter kha a mai sualnak thei aw ta dingah Jesu in a duh. Piter hnen ih a thusutnak hi ziangvek thusutnak a si? 'I zum maw?' ti tla in rak sut sawn ding a bang nan! Na piangthar zo na si lomaw? Ka thuthangtha sim dingah na man maw? Jesu in Piter hnen ah hivek thusutnak pawl a rak sut lo. Asinan nemte in I 'duhdawt maw?' ti ah a sur. Hivek thusutnak hi kan nih khal kan khristian nak a dik le dik lo theihtheinak dingah Jesu in in sut ve ding mi thusutnak a si. A nemte vek a bang nan mi thinlung a khawng zet mi le san nei zet a si. Zovek casiar dah lo len dan thei lo milai khal ih theihtheih dingmi thusutnak khan Piter ih thinlung kha a khawng sawn a si. Mi pakhatkhat in Khrih cu a duhdawt ahcun a tha: cu lo ahcun zianghman kan thlarau hrangah thiltha a um thei lo.\nKhristian dik pawl in neihmi Khrih par ah an thinlung put hi na thei maw? St.John ih tongkam ah kan hmuh thei mi cu, 'A mah kan duhdawtnak cu a mah in in duhdawt hmaisak ruangah a si' (I John 4:19). Hi tawk ah in duhdawt hmaisa tu cu Pathian a si ti rinhlelh ding a um lo. Cui duhdawtnak cu Fapa Pathian Jesu Khrih in in duhdawtnak khal a si.\nKhrih in duhdawtnak in a rak tuahsak hai ruangah khristian dik pawl cun Khrih an duhdawtnak a si. An hrangah thingkhros par ah thihnak tiang a tuar. Mawhsiatnak le an sualnak lak ihsin amai thisen rorin a runsuak hai. Khrih ih Thlarau in misual pawl hnen ah mah le mah theih awk nak, sual sir nak, zumnak ruahsannak, le thianhlimnak pawl a pek. An sualnak tampi cu a ngaidam sak hai ih a thianhlim thluh hai. Satan, leitlun le tisa thilti theinak ihsin a runsuak hai ih a luat ter hai a si. Helram lamzin ihsin a runsuak ih lamzin a fate mi vanram lamzin ah a hruai hai. Thimnak aiah eng, thin le ham kai lo ih umnak lak ah thinlung daihnak, beidawnnak lak ah ruahsannak, le thihnk karlak ah nunnak a pek. Khristian diktak pawl hin Khrih an duhdawt hi mak na ti maw?\nCuitlun ah Khrih in an hrangah hna a tuan sak rero lai mi hrang ah zumtu pawl in an duhdawt. Nitin zumtu pawl nun ah sualnak, thianhlim lonak, famkim lonak, tlamtlin lonak lak ihsin a thianhlim hai ih amah cu Pai vawrhlam ah to in an hrangah palai a tuansak. An thlarau hrangih a tul mi hmuahhmuah cu a cawmdawl hai ih an nunnak ih an tul mi cu ziangtik lai khal ah a zoh in a kil ringring hai. Khrih ih Thlarau cun an nitin nun ah a kil in a cawmdawl hai ih kan ro hmun sankhuk khawpi lam ah a fehpi. An cah lonak, theihlo nak le tlamtlin lonak pawl cu a ngaithiam hai ih an tluk le an han tik ah a ai tho hai. An ral hmuahhmuah lak ihsin a kilhim hai ih an hrangah zankhuk umhmun ding vanram cu a rem sak. Khristian pawl in Khrih an duhdawt hi mak na ti maw?\nLeiba neih ruangah thawng inn sungih an thlakmi pa cun a leiba hmuahhmuah a peksak tu le a sumdawnnak hram tiang a tansak tu a rualpi tha cu duhdawt loin a um thei ding maw? Ralram ih ral pawl in an kulhbet mi ralkap pakhat cun a ral pawl cu thatsak thluh in a mah ra run suak tu a rualpi tha cu a duhdaw loin a um thei ding maw? Tipi thuanthum sungah a tla ih ti-hak rro in a thi zik cuahco tu cun ti sugnah dawp tahrat in a mah a runsuak tu a rualpi tha cu a duhdaw lo ding maw? Hivek thusuatnak pawl hi nauhak te hman in an sang thei ding, Cuvek thotho in khristian pawl in Khrih an duhdawtnak thu hi zianghman theih lo ding a um lo.\na. Tui Khrih duhdawtnak ka sim rero mi hi rundamnak mi thlen thei tu duhdawtnak a si ih milai thinlung sungih sin a suakmi lainat nak a si. Satan ih zumnak vek, duhdawtnak tello le theihnak ih zumnak cu mi rundam thei zumnak a si lo. Duhdawtnak hin zumnak ih ai a awh thei ka tinak a si lo. Duhdawtnak cun Pathian hmai ah misual pa kha thiam co ter ka tinak a si fawn lo. Cucun milai thlarau cu Khrih ah pehzawm ter theinak a nei lo. Cucun sia-tha-theihnak sugnah diahnak mi thlen thei a si lo. Asinan, thiamcoter zumnak a umnak hmun ahcun ziangtik lai khal ah Khrih duhdawtnak thinlung khal a um ringring a si. An sual ngaidam zo mi pawl cun thinlung tak in duhdawtnak an nei hrimhrim ding (Luke7:47). Mi pakhat khat in Khrih a duhdawt lo ahcun zumnak a nei lo ti thei mei aw.\nb. Khrih duhdawtnak cu Khrih hrangih hnatuan theinak hrampi a si. Mawhphurhnak vek in a tul ti theihnak ruangah hin Khrih hrangah malte lawng tuansuak a si theu. Kut in hna a tuan thawk hlan ah thinlung in duhnak le phurnak a neih hmaisak a tul. Phurnak cun khristian pawl nunah rianrang zet in hna a tuan ter ding. Asinan, duhdawtnak um loin cu thinsau zet in harsatnak karlak ah khrih rawngbawlnak a suahter lo ding. Ramsung le ramleng ah rawngbawl nak nei thei ding in cu Khrih duhdawtnak neih a tul hrimhrim. Nurse pakhat cun mina pakhat sizungah a enkawl tikah si hrekkhat pe in a kil khawi ko ding ih a vehvai ringring ko ding. Asinan, nupi nu pakhat cun a pasal maw a fate maw sizungah a umpi tikah danglamnak a nei a si. Nurse cun a mawhphurhnak damlo cu a enkawl ih nupi nu cun a thinlung sungih duhdawtnak ruangah ziangkim dam lo hrang ah atuah sak ding a si. Pakhat cun hlawhman neih ruangah a tuan ih a dang pakhat cu a thinlung sungih a duhdawt nak ruangah a tuan. Cuvek thotho in Khrih rawngbawl nak khal ah a dik a si. Kawhhran ah rawngbawl tu mi tampi in midang nun ah thlengawknak an neihter theinak cu Khrih an duhdawtnak thinlung ruangah a si.\nOwen, Baxter, Rutherford, George Herbert, Leighton le Hervy, Whitefield le Wesley, Henry Martyn le Judson, Bickersteth le Simeon, Hewiton, le M'Cheyne, Stowel le M' Neile pawl ih nuntudan hi zohhnik aw. Hi pawl hin leitlun ah hminsin tlak zet thil an tanta a si. An nuntudan tlangpi hi ziangvek an si ti zohhnik. An zaten Khrih an duhdawt. An thu pommi kha thlun ve meimei an si lo. Jesu Khrih kha an rak duhdawt a si.\nc. Kan khristiannak thu nauhak pawl kan zirh tikah Khrih duhdawtnak thu hi kan thu hrampi ih kan hman dingmi a si. Hrilnak, diknak laksawng, sual hram thawhnak, thiamcoternak, thianternak, le zumnak thu pawl hin vawi tampi cu pitling pawl hman thinlung buainak ah a thlen theu. Asinan, Khrih duhdawtnak cu zovek milai hrang khal ah theih awl bik in a lang. Khrih in a duhdawt hai ih an hrangah thihnak tiang a tuar sak zo ih a rundam zomi an si ruangah an nih khal in duhdawt ve ding an si ticu theih awlte bik in a lang. Hihi ziangtluk in a dik: 'Nauhak le naute pawl sungih thangthatnak famkim na suahter' Nicence pawl ih zirhnak le Pathian thu zirhnak dang pawl kahl an thei nal dekdek zet nan an khristian nun ah cun nauhak te Khrih duhdawtnak thu lawng a thei tu hman tluk lo tampi an um.\nd. Hi leitlun ah Khrih ih kawhhran pawl hmun khat ah kan ton awk nak cu Khrih kan duhdawtnak ah a si. Episcopalian, Presbyterian, Baptists, Calvinist, Arminian, Methodist, Morevian, Luther le Reformed, pawl nei le nei lo an zaten Khrih duhdawtnak ahcun an lung a rual thluh. Kawhhran dan-le-dun, kawhhran dinda, khawm hruai awkdan pawl ahcun kawhhran pakhat le pakhat bang awk lo nak tampi a um. Asinan Khrih duhdawtnak thu ahcun an zaten an thu a rual thluh. An rundamnak hrangah an hngat awknak thu ahcun an zaten an hlawm aw thluh. Khrih cu thinlung tak in an duhdawt (Eph.6:24). An zaten Pathianan thu an theih dan ah tlaksamnak nei thluh ih an mai fehdan le pom dan cio cu an tan feufeu. Asinan an zaten an rundam tui par ah ziangvek thinlung an nei ti cu an thei aw thluh. Cathiam lo khristian nunau nu i Dr.Chalmets hnen ah hitin thu a sim, 'Sayapa, Khrih thu hi tampi ka sim thei lo, asinan tampi ka sim thei lo hman ah Khrih hrangih thih cu ka ngam a si'.\ne. Rundam mi thlarau pawl par ah Khrih an duhdawtnak cu hminsinnak vek in vanram khal a lang ding. Milai siar cawk lo khap ih tam zumtu pawl cun thinlung ruahnak pakhat an nei. Leitlun ih thinlung bang awk lonak hmuahhmuah cu a hlo thluh dingih ruahnak pakhat te lawng an nei ding. Leitlun ah zirhnak bang awk lo ruangih kalhki awk nak pawl a hlo thluh dingih Khrih ah duhdawtnak leiba kan neih mi ah kan tong aw thluh ding. Luther le Zwingli khal an el aw nawn lo ding.Wesley le Toplady khal in thu el awk nak ah tikcu an khawhral nawn lo ding. Kawhhran hruai tu le ruahdan bang aw lo a nei tu pawl khal pakhat le pakhat an keu aw nawn lo ding. Mi zaten thinlung pakhat le aw khat ten thangthatnak hla an sak tlang thlang ding: 'In duhdawttu, Amai thisen in kan sual in tlengfai tu, Apa le kan Pathian hnen ah puithiam le siangpahrangah in tuahtu; Amai hnen ah a tu le a kumkhua in cawimawinak le uknak cu hmun camcin hram seh, Amen! tiah mi zapi in hla an sak tlang thlang ding. (Thup.1:5,6).\nJohn Bunjan in Mr.Dinghnget ih thihzawng tongkam ah a hman mi tongfang hi a ropi zet ka ti. Hitin a sim : 'Hi tiva hi mi tampi hrangah tihnung zet a rak si theu; keikhal vawi tampi ka thla a ring theu. Asinan tucu thinnuam zet in ka um : ka ke cu Israel pawl in Jordan tiva an kaan laiih an puithiam pai ke vek kha a si. Tiva sungih tidai ka kaa ah a kha zet ih ka pum sungah a dai zet; asinan, ka fehnak ding le ral khatlam i hngak tu pawl ka ruah tikah ka thinlung a dai ter a si. Tu hi ka khualtlawnnak ih ni neta bik ka thleng zo a si ti ka thei aw: ka riahsiatnak ni pawl cu a cem thlang. Kei mai sualnak ruangah hling lukhum an khum termi le cil an phuimi pa kha hma tawn in kan hmu aw thlang ding. Tui hlan cu theihnak le zumnak lawng in ka rak nungih tucu mit ih hmuh theihnak hmun ah ka feh thlang ding, ka duhdawtmi le i duhdawt tu thawn a kumkhua in kan um tlang thlang ding. Ka Lalpai tongkam hi theih ka duh ih, hi leitlun ka dam sung cu a keneh ka hmuh nak poh ah ka ke ka kar ve a si. A hmin cu ka hrangah leitlun ih ziang thil rimthaw hnak hman in a hmui sawn mi a si. 'A aw cu ka hrangah a thlum bik mi a si; a hmaikaa ih um cu miin leitlun ah ni eng an mamawh vek in ka duh ih ka ngaina deuh!' Thinlung sungten hivek ruahnak a nei tu cu mi thlawsuak a si! Vanram ih a um dingmi cun hi lei dam sungah Khrih duhdawtnak a thei tengteng ding a si. Cuvek duhdawtnak thei lo ih thi tu pawl cu rak suak lo lawlaw hai sehla a tha sawn.\n2. Khrih duhdawtnak theihtheinak\nA pahnihnak ah Khrih duhdawtnak cu ziangtin kan theithei ding ti ka run tarlang ding.\nHihi thil thupi ngaingai a si. Khrih duhdawtnak tel loin rundamnak a um lo ih Khrih a duhdawt lo tu cu hremhmun ah an tlak ding ruangah hi duhdawtnak hi ziangtin kan theithei ding ti kan ruahthat a tul. Khrih cu van ah a umih kan nih cu leitlun ah kan um. Cuti a sile mi pakhat ih Khrih a duhdaw ti cu ziangtin kan theithei ding?\nLungawi thlak zet in himi thu hi theih harsa a si lo. Hi leitlun ih kan milai pi pakhatkhat kan duhdawt tikah ziangtin kan theithei ti ruathnik aw. Nu le pa karlak ah duhdawtnak; fala le tlangval kar lak ah duhdawtnak; pa le fa, nu le fa karlak ah duhdawtnak; u le nau karlak ah duhdawtnak; rualpi tha karlak ah duhdawtnak, hivek ih leitlun duhdawtnak pawl ahhin ziangvek theihthei nak kan hmu thei? Hi thusutnak hi zokhal in an mah le an theihnak cio in rak sang cio hai seh. Ka sut sal nawn lo ding. Hi thusutnak hi thinlung thiangten kan san ahcun kan saannak a bang aw cio ding ka zum. Kan minungpi kan duhdawtnak hi ziangti vek in kan theithei?\na). Mi pakhatkhat kan duhdawt ahcun kan duhdawtmi ih thu cu thinlung sungin kan ruat duh zet. Cawp le cawp ah theihter leuhleuh kan tul lo. A hmin le a hmelput, a nuntudan le a duhdan, a thuruah dan le thaw a ti zawng, a dinhmun le a hnatuan pawl hi kan theihhngil dah lo. Nikhat sungah vawi tampi kan thinlung sungah a lang leuhleuh. Hmun hla zet ah kan um hmanah a nih cu kan ruahnak sungah Hmun kaupi a luah ringring Khrihfa diktak le Khrih karlak ah khal hivek hi a dikmi a si. Khrih a duhdawttui thinlung sungah Khrih cun hmun kaupi a luah rinring (Eph.3:17). Khristian dikak cu thing parih khenbet mi Lalpa a nei ti sim leuhleuh a tul lo. A thinlung mit thlam in a Lalpa cu a hmu ringring. Khrih cu ziangkim sersiam tu le ziangkim tlun ah thu nei tu a si ih leitlun ih a ilai pawl lak ah a nihkhal mi pakhat a si ve ticu a theihhngilh dah lo. Khristian sakhua nak cu Khrih lainatnak thawn thlarau in pawl kawmawk nak a si. Cui pawl kawm awknak cu zohman theih lo ih mimal thlarau nun ihsin a lang suak mi a si. Zokhal siseh, a ruahnak sungah Khrih in hmun a luah lo ahcun Khrih a ngaina lo ti theihtheinak a si ih Khrih thu khal a ruat ringring thei lo ding. Cuti a si laiah khristian dikak cun a nitin nunah Khrih cu a ruat ringring dingih Khrih duhzawng in nun a tum rinring ding, ziangruangah tile a damsung cu Khrih a duhdawtnak ih nun a si.\nb. Mi pakhatkhat kan duhdawtmi ih thu cu a ngai kan duhzet.\nKan duhdawtmi ih thu an rel mi hi kan ngai paih zet. A thu le hla an simnak pohpoh ah kan hna kan thawng tha zet. A nundan, a tongkam, a tuahnak, le a tumtahnak pawl an simmi kan theih tikah kan phur thei zet. Kan duh lo zawng in mi in a thu an sim hman ah kan thlingthla duhzet theu. Cuticun a thu an simsiat tikah kan lung a awi lo ih a siatnak thu an sim tikah a lam ah kan tang ringring. Khrih le a mah zumtu pawl karlak khal ah cuticun a si ve! Khrihfa dik cun a Lalpai thu an simnak poh ah a ngaithla duh zet. Khrih ih thu theih hiarnak a sunglam nun ah a um ringring. Khrih thu an simtamnak veng sungah a ngam thei zet. Welsh ih zumtu piter nui thu an ngan mi ka rak siar dah. Cui pitar nu cu mirang tong khal a thiam lo nan mirang tongih khawm awk nak ah a rak tel ringring kha miin anhmuh tikah thu an sut. Cutik ah Pitar nu in a saanak cu, 'Himi thu simtu pa hin Khrih hmin a sal tamzet theu ruangah ka nuam aw zet ih hmun hla zet ihsin cawlhni tinte ke in ka ra khawm ringring nak a si' tiah a ti. Khai Pitar nu kha a mah rundam tui hmin an salnak hmun ah a nuam aw ih a ngaina. Hi pitar nu vek in kan Lalpai hmin an sal tamnak hmun ah kan nuam aw ve maw?\nc. Mi pakhatkhat kan duhdawt ahcun a thuhla an nganmi kan siar duh zet. Ramhla zet ih a immi pai cakuat cu a nupi hrangah siar nuam ngaingai a si vek in ralram ih a ummi pai cakuat cu a nui hrangah cun ziangtluk thlum le siar nuam saw a si ding? Mi dang cun zianghman thil thupi hmuh theimi an neih lo hman ah a duhdawttui hrangah ahcun an duhdawtmi ih cakuat cu siar nuam le siar kawp thei lomi a si ding. Duhdawtnak nei lo tucun a cakuat siar hman kha a har a ti zet men ding. Asinan, canganu a duhdawttu cun a cakuat a siar tikah midang ih hmuh thei lomi thiltha zet hmuh theimi a nei ding. A thuhla ngannak cu man nei zet vek in a kilkawi ding. Vawikhat hman dihtawk loin a siar nawn leuhleuh ding. Hivek hin Khrih le a mah zumtu pawl karlak khal a si ve! Khristian diktak cun Thuthangtha hi siar a nuam an ti zet, ziangruangah tile an mah rundam tu le an duhdawtmi ih thuhlah nganmi a si ruangah a si. A hrangah Bible siar cu thil harsa a si lo. Khual a tlawn tikah Bible ken dingah fial a tul lo. A duhdawtmi ih thu an ngannak a ken lo ahcun a lung a awi thei lo. Cucu ziangraungah a si? Ziangruangah tile thuthianghlim cu a thlarau ih a duhdawtmi Khrih ih thuhla ngannak a si ruangah a si.\nd. Mi pakhatkhat kan duhdawt a si ahcun a mah ti lungawi ding kan duh. A duhzawng le a ngainat zawng thu kan rawn theu ih a ruahdan vek ziangkim kan tuah theu. Amai duhzawng kan tuah theinak dingah kan mai duhzawng sawn kha tuah loin kan um theu. A duh lo zawng kan tuah pang lonak dingah kan theih dah lo thil pawl hman kha a duh zawng a si ahcun kan tuah sawn theu. Aw, cutivek cun Khrih le a mah zumtu pawl karlak khal ah a si ve! Khristian diktak cun Khrih thu an zir ih a lung an ti awi theinak dingah thianghlim nun in annung. Khrih ih duh lo zawng kha tuarter tum aw la, a lo tlan san lohli ding. Khrih ih duhzawng thil kha hmuh aw la a tuah theimi a si ahcun a tuah lohli ding. Leitlun mi pawl an phunzai vek ih Khrih in tuah ding le tuah lo ding a timi pawl thu ah a phunzai ve lo ding. A hrang ahcun Khrih ih thupek pawl thlun dingah phurrit an si loih, Khrih ih kawn bun dingah hnawksak khal a thei lo. Hi hmuahhmuah hi Ziangruangah a si? Khrih a duhdawtnak ruangah a si.\ne. Mi pakhatkhat kan duhdawt a si ahcun a rualpi pawl khal kan ngainat phah. An mah kan theih hlan hman in an thuhla kan rak rel theu. Kan zaten mi pakhat kan duhdawtnak ah pumkhat kan si. Cuticun kan duhawtmi ih rualpi pawl cu a hlan ah kan hmuh dah hai lo hman ah kan hmuh veten mi khual vek in kan zoh hai lo. Kan zaten lungrualnak thu pakhat kan nei. Kan duhdawtmi an rak duhdawt ve, cui duhdawtnak cun kan theihthiam awk nak a si. Aw, cuti vek cun Khrih le a mah zumtu pawl karlak khal ah a si ve! Khristian diktak pakhat cun khristian dng hmuahhmuah cu a rualpi vek in, taksa pumkhat sungih peng dangdang vek in, insang pakhat ih unau zarual vek in, ram pakhatkhat sungih ralkappi vek in a ruat hai. A hmuh thawk tik khal ah a theihcia mi le a nel cia mi vek in a pawlkawm hai. Pakhat le pakhat thei aw nal zet dingin tikcu reipi anhmangtlang man loih leitlun mi pawl lak ah tikcu an hman tam sawn hman ah pakhat le pakhat karlak ah duhdawtnak in a khaikhawm hai Hihi ziangvek thuruk in a khaikhawm hai? Ziangdang hman a si lo, Lal pakhat le Rundmtu pakhat an duhdawt nak ruangah a si.\nf. Mi pakhat kan duhdawt ahcun kan thik a sia. Amah an relsiat ahcun kanduh lo ih kan tan ringring. A hmin le a tuahnak apwl ah sawisel nak um lo ding kanduhsak. Amah tise tu cu kanmah in ti se tu vek in kan hua. Hitivek hin Khrih le a mah zumtu karlak khal ah a si ve. Khrihfa diktak cun a lalpai hmin, a thu, a kawhhran le a duhzawng tise tu pawl hmuahhmuah cu a hua ih a thik sia. A tul ahcun siangpahrang hman ah ding in a lalpai hmin an tisiat nakcu a tan hlehle. A Lalpai hmin an tisiatnak hmun ah daiten a ummenthei lo. Cucu ziangruangah a si? A lalpa a duhdawt ruangah a si.\ng. Mi pakhatkhat kan duhawt ahcun amah thawk biak awk kan duh zet. Kan ruahnak le kan thinlung sung ummi le kan harsatnak hmuahhmuah kan theihter theu. Kan umkhawm cun thurel ding kan tlasam dah lo. Milak ah daiziarziar te kan bang hman ah kanduhdawtmihnen kan um tik ahcun cawl lo in thurel ding kan thei theu. Ziangvek dinhmun le tikcu harsa karlak hman in kan duhmi cu kan theihter ringring theu. A hnen ah thuruah ding, thusim ding, theihter ding, le thu rawn ding tampi kan nei ringring theu. Aw! Khrih le a mah zumtu pawl karlak khalah hivek hin a si ve! Khrihstian diktak cun a mah rundam tui hnen ah thu sim ding a nei ringring. Nitin te a mah rundam tui hnen ah thu sim ding a nei rinring ih a thinlung duhmi le hteihter a duh mi a sim hlan lo cu a thin a nuam dah lo. Zingtin zantin thlacam nak in a duh thu a sim ring ring. A duhzawng, a tumtahmi, a ruahnak, a thinlung put, le a thlaphannak pawl hi a theihter ringring. A hnen ah zianghman zep mi a nei lo. Harsatnak kahkarlak ah thu a rawn ringring. A riah a siat tikah a mah hnem tu vek in a fuk theu. Amah tong loin a um thie lo. A khualtlawnnak ah a mah rundamtu thawn an tong aw ringring, cuti lo cun lamlak ah siatral dingmi a si. Hihi ziangruangah saw a si? Duhdawtnak ruangah a si.\nh. A neta bik ah, mi pakhatkhat kan duhdawt ahcun a hnen ih um nuam kan ti ih kan duh zet. Thinlung theihawknak, le thu hla theih ter awknak hrangah cakuat awknak le a caancan ih ton awk nak cu a tha zet. Asinan, mi pakhatkhat kan duhawt taktak ahcun cuhnak ih tam kan beisei. A hnen ah um ringring kan duh. Umtlang ringring kan duh. Hmun khat ah um tlang ringring in duhthu rel tlang ringring kan duh. Khrih le a zumtu pawl karlak khal ah cuti vek cun a si ve! Khristian dikcun a Lalpa thawi a kumkhua um tlang ding cu a thinlung dihthusam a si ih a hngakhlap zet. A sual pawl a sir awk hnu ah sual nak nei nawn loin a duhdawtmi a mah rundam tu thawn umtlang ding cu a hngak ringring. Zumnak ih nuncu nuam tizet, asinan a tak ih mit hmuh theih nak ram ih nunding cu khui maw khua in a nuam sawn ding a si tin a ruat. A mah rundam tui thu sim, a thu ngai le a thu an nganmi siar cu a uamti zawng a si. Cuti a sile Khrih cu hmaton in a hmuh ih then aw nawn lo ding in an umtlang tikah ziangtluk a nuamaw dingding. Zumnak ah thinlung vavai rero ih nun hnak cun mithmuh theih ah a tak ram ih nun cu tahthim ding um rual loin a nuam sawn deldel ding a si ti a thei (Thus.6:9). Hi pawl hi ziangruangah a si? A duhdawtnak ruangah a si.\nHi pawl hi duhdawtnak dik kan nei lo ti kan theihtheinak ding a si. Theih awlte le thu thluangtlam lawnglawng ansi. Zianghman thu thup le thimtham thil a um lo. Hi duhdawtnak ahhin na thinlung thluangtlam ten na hman ahcun duhdawtnak eng hnuai ah hlawknak na co ve ding.\nThuthimnak ah, na duhdawt zet mi na fapa cu ralram ah a um tin ruat hnik uhsi. Na fapa cu phur zet in ralram ah ral a kah rero lai ah nang cu na umnak ah na thinlung sung en thin le ham kai lo in na ruk um ding. Nangmah hnak in na nupi cun a fapa a ruahnak ah thinnuam lo in a um ringring sawn ding ih a fapa thawn a kumkhua in then awk ding cu a tih thlohthloh ding!\nThuthimnak dang pakhat hi zoh hrih hnik. Na unau duhdawt zet mi kha London ah sumtuah in a ceng tin ruat hnik uhsi. Leitlun tisa nuamnak phunphun thawn a khat mi London khawpi sungih thlemnak lakah ziangtin na unau pa cu a khawsa dingih ziangvek hna tuan in dam le lungawi in teh kan tong aw sal thei kei maw, tiah na ruahher in an um men thei. Cui na unau pa cu na ruat theu ko lo ding maw? Cucu na lainatnak ruangah a si.\nThuthimnak ah, na duhdawt zet mi le na lainatzet mi mi pakhat thawn nei aw dingin ham awknak na tuah zo ti si bang sehla. Cule nan hnatuannak ih nan mawhphurhnak cio ruangah nan neih awk ngaingai ding tikcu cu a rei laizet. Na ruahnak sungah na neih dingmi cu a um ringring a si ti cu na zep thei ding maw? A tongkam le a thuhla theih cu na duh zet a si ticu na zet thei ding maw? Cu pawl cu na duhdawt nak ruangah a si!\nKa simmi hi zokhal ih theihmi theih awl te a si. Cuhnak ih tam sim vivo a tul in ka thei lo. Hi pawl hi kan kiangkap ih tlang um vek in kan theih nal zet mi an si. Leitlun mi hmuahhmuah ih theihmi a si. Adam ih cithlah lak ah duhdawtnak nei lo an um lo ding. Curuangah mi pakhatkhat in Khrih a duhdawt maw duhdawt lo ti kan thei lo ti hlah uhsi. Zovek milai khal ih hmuh theih le theihtheih a si; cuvek theihtheinak cu na sungah a um cia zo. Curuangah zumtu pakhat in Khrih a duhdawt cu thuthup a si lo ih zianghman in a phen thei fawn lo ding. Zokhal in Khrih duhdawtnak a neih a si ahcun cucu eng vek a si ih hmuh khal a si tengteng ding. Hihi thawmvangnei au aw vek a si ih kiangkap in ummi pawl in theih a si thengteng ding. Cun a sa zetmi vek a si ih a kiang ih ummi pawl lak ihsin thuh theih a si lo. Curuangah mi pakhat zumtui nun ah Khrih a duhdawtnak na hmuh lo a si ahcun na mit a caw a si ceng lo ahcun a um lo lawlaw tinak a si.\nTucu himi thu thawn peh aw in ka thunetnaklam ka sim vivo ding. Asinan ka casiartui thinlung sungah ziangtal nawrhmawh ta loin ka tawp thei lo. Ka tong kam hman mi pawl hi duhdawtnakle zawnruahnak in ka simmi lawng an si. Midang thlarau hrangah thiltha uah thei ding tumtah nak thawn hi ca hi ka ngannak a si.\n1. A pakhatnak ah, Jesu Khrih in Piter hnen ih thu a sutvek khan nangmah lo sut ve seh la ziang tin na sangding ti rat ruat aw hnik! Thinlung tak in zohciang aw. Na thinlung ah buk ton aw. Cuti a sile tui ca na siar thluh hnu ah Khrih cu ka duhdawt a si na ti thei ding maw?\nZiang kawhhran pawl sungah ziang zirhnak na thlun ti cu i saanak ding a si lo. Leitlun sakhua nak ih zirh awknak khan a lo rundam dah lo ding. Satan khal in zumnak a nei ve ih a khur rero a si (James 2:19). Mi rundam-zumnak cu milai ruahnak le thu zirhnak apwlthlun le pom ih mai sakhua thurin ah hnget feufeu ih dinngam nak kha a silo. Asinan a sinak taktak sawn cu kan hrangih thihnak tiangah tuartu Jesu Khrih theihnak, hngat awknak, le a mah duhdawtnak pawl a si sawn. Tuihlan ih zumtu mi hmaisa pawl Phoebe, Persis, Tryphena, Tryphosa, Gaius, le Philemona pawl khan a zirhnak thu malte lawng an rak thei. Asinan Khrih an duhdawtnak ruangah an sakhua nun kha sohthim tlak in an rak nunpi.\nThinlung duhnak sakhua nak hi ka pomlo na ti ahcun zianghman lo saan nak ding a um lo. Asinan, a tak ih nunpi nak tello ih thinlung phurnak ih a hngat aw mi sakhua nak ka pom lo na ti ahcun ka lo zawm ve ko. Asinan thinlung phurnak hi ka pom lo hulhual na ti ahcun khristian sakhuan nak hi malte lawng na thei tinak a si. Bible in in zirhnak ah mi pakhat cu Khrih Thlarau thawi pawlkawm awknak sakhua dik nei loin thinlung ah sakhua thu phurnak a nei thei, ti a si. Cun khatlam ah in zirhmi cu thinlung ah duhnak le phurnak um loin Khrih hmaiah sakhua nak dik neih a theih lo ti, a si.\nNa thinlung in Khrih duhdawtnak na neih lo ahcun na thlarau cu tihnung dinhmun ah a um ih na zep awk rero ahcun zianghman umzia um lo a si. Khrih duhdawtnak um loin na zumnak in a lo rundam thei lo. Na thih tikah vanram ih um dingah na thling lo a si. Khrih duhdawtnak nei loih a nungtu cu a damsungah zianghman Khrin in mawhphurhnak a le thei lo ding. Khrih duhdawtnak nei loih a nung ih a thi cu vanram ah a nuam aw dah lo ding, ziangruangah tile vanram ahcun Khrih cu, ziangkim a si. Thangharh aw la, na dinhmun fiang aw thlang aw. Na mit meng aw la, na lamzin kha thaten zohthlang aw. Rualpi tha vek in ralrinnak lawng ka lo pe thei. Asinan hi pawl hi ka thinlung zate le ka sung muril in ka lo simmi a si. Pathian in ralrinnak a lo pek mi hi a lak siter aw hlah.\n2. A pahnihnak ah, Khrih na duhdawt lo, ahcun ziangruangah a si ti ka lo sim ding. Khrih hnen ah ziang leihba nanei ti na thei aw lo. A parah mawhphurhnak naneih mi zianghman nathei aw lo. A hnen ihsin na ngahmi zianghman nathei lo. Curuangah a si. A mah naduhdawt ding a si tihi a hnen ihsin ngahmi le lungawinak na neih ahcun lo sim rero a tul lo ding. Na sungmuril ah na duhdawt taktak ahcun ziangti hman in na ngaihthah thei lo ding. Na sual nak rungih thi ding dinhmun ihsin a lo rundamnak na theih a si ahcun amah na duhdawt ding ticu thil cang thei men a si loih lo fial rero khal a tul fawn lo ding. Na duhdawt hrimhrim ding a si.\nDuhdawtnak na tlaksamnak dinhmun ihsin lo sansuaknak ding lamzin a um lai. Cucu mah le mah theih awknak le Thlarauthianghlim kaihhruainak a si. Na theihnak mit na men hrimhrim a tul. Na suahkeh ihsin ziangvek milai na si ti na theih awk hrimhrim a tul. Pathian mithmuh ah misual na sinak, na sunglam thuthup cu na theih awk fiang a tul.\nNa Bible kha na siar dah lo tla a si men ding. Cu lole, khui maw lakah canghnihkhat cu zianghman phurnak nei lole mai hrangah ziang hman lak hna thiam loin a hmin a thang na rak si tla a si men ding. Ka thu simmi hi ngai aw la, na nungcang kha thleng thlang aw. Na Bible kha thinlung duhnak taktak thawn siar aw, na theih nal dekdek hlan lo bang aw hlah. Mathew bungnga nak ah Lal Jesu in a sim vek in Pathian in ziang a lo phut ti siar aw. Paul in Romekhua mi pawlhnen ah ca a kuat tikah milai mizia hi ziangvek a si ti a hmaisa bunghnih sungah a ngan mi pawl kha siar aw. Pathian hnen ah bawmnak dil phah in hi bungcang hi pawl hi siar aw. Pathian hnen ah ziangvek leibal nei na si ih na leiba sam theinak dingah Lal Jesu na tulnak pawl kha thei aw.\nThlacam nun nei lo mi tla na si thei men. Na sakhua nak cu sakhuanak ih rual pawl nak, sakhua mitha sinak, cawlhni tin te khawm awknak, vengsungih kawhhran ah pawl kawm nak le leitlun mi sinak ah na diriam nak dingah na sakhua nak cu na rak hmang tla a si men thei men. Cuti a si ahcun tuihlan ih na rak hman awkdan pawl kha thleng aw la nundan hmathar la aw. Na thlarau hrang ruat ah Pathian hnen ah thinlung tak in dil aw. Nangmah le nangmah theih awknak eng dil aw. Na thlaru hrangah ziang a tul ti lo hmuhter dingah dil aw. Na thinlung le na ruahnak zaten thawn ka lo sim vek in Pathian na pan a si ahcun na nunnak sungmuril in Khrih a mamawh zia cu na hmu suak aw ding.\nKa lo simmi cu mi tampi ih sim theumi le khua hlan lai ta vek tla a bang men ding. Cutin na mit ah a lang khal len hnawl aw hlah. Tui ka lo simmi hi tui hlan ah minung thawng za tel in an rak nunpi mi lamzin a si ih himi lamzin in an nunnak tawptiang an vanram lamzin ah hehtu an rak si. Khrih duhdawtnak na neih lo ahcun na thlarau hrangah tihnungza dinhmun ih ding na si ih runsuah na si lo ahcun a kumkhua ih hloral ding na si. Na nunnak in Khrih a mamawhzia le Khrih hnen ah leiba sam cawk lo na neihmi na theihnak cu Khrih na duhdawt theinak dingah na kekar hmaisa bik a si. Nangmah le nangmah na theih awk ih Pathian hmaiah ziangvek na si ti na theihnak cu na dinhmun le na lamzin zawh mi fiangzet in na theihthei awknak ding lamzin umsun a si. Thuthangtha na hawlnak ah Pathian hnen ah theihnak na dilnak cu rundamnak thuthak na theihtheinak dingah Pathian in an theihnak sangka lo onsak ih thutak le lamzin dik cu theihter na sinak dingah na kekar hmaisa bik a si. Ka lo simmi pawl hi ngai pawimawh loin ummen aw hlah, cuticun na nunah la aw la rundam na si ding.\n3. A netabik ah, Khrih duhdawtnak nei tu na si ahcun thucah pahnihnun simnak le tha peknak hi na nun ah la aw. Pathian malsawm peknak in na nun ah thiltha a hring suak ding.\nThil pakhat ahcun, zumnak le tuahnak in na thinlung in Khrih cu na duhdawt a si ahcun na thlarau hrangah dinhmun felzet theihtheinak na nei a si. Ka lo sim ding, duhdawtnak cu Pathian zangfahnak in na nunah a nung a si.\nA caancaan cu tihnak le rinhlelhnak in na thinlung a lo luahkhat men ding. Zumnak nung na neihnak le Pathian zangfahnak cu na nun ah a tak in hna a tuannak pawl cu sim harsa tla nati men ding. Cu lole na mit ah mitthli ti in a lo phen ih Pathian kawhnak le a lo hril nak pawl lang ter dingah na nun ah hna a tuannak pawl tla na hmu fiang thei lo tla a si men ding. Asinan, na thinlung in Khrih cu ka duhdawt a si na ti thei ahcun ruahsannak le hnangamnak tumpi kan nei lai hrih.\nKhrih duhdawtnak dik a umnak pohpoh ah Pathian zangfahnak le zumnak dik khal a um a si. Na hrangah ziangtal a lo tuahsak mi na theih lo ahcun na thinlung tak in na duhdawt thei lo ding. Na duhdawtnak neih mi khal thiltha tuahnak dingah hmanrua a si.\nA dang pakhat ka sim bet ding, Khrih cu na thinlung tak in na duhdawt taktak a si ahcun cui na duhdawtnak cu na kiangkap ih um pawl theihter ding na ning zak hlah seh. Khrih hrangah thu sim aw. Khui tawk hmun ah na um ih ziang na tuah khal a si le Khrih hmin cu theihitu si ringring aw. A hrangah nung aw la, a hrangah hna tuan Misual bawrhhlawh na si laiah a lo duhdawt ih na sualbawrhhlawh pawl cu amai thisen in a lo khawlhfai sak a si ahcun a mah na duhdawtnak kha midang theidter ding cu na zingzak hlah seh.\nMi piangthar lo pakhatpa in American saklam ram ih mi piangthar pakhat pai hnen ah hitin a sim,' Milaipa, ziangah saw Khrih hrangah ti lawnglawng hi na kaa in a suak, Khrih cu ziang lawmmam saw a si, a thu lawnglawng hi na kaa in a suak, Khrih cu ziang lawmmam saw a si, a thu lawnglawng na sim rero ? Na damsung aupi rero ding khawp in na hrangah ziang thil tha saw a lo tuah sak?' tiah a sut.\nCule American saklam ram ih mi pianthar pa cun hmakhat te ah a sawn lohli. Hnahsawlrawp pawl kha a khawm tahrat ih hmunkhat ah a pen liailiai. Cule thinghnah par ih pangang pakhat kha a lak ih hnasawlrawp a penmi laifangah a ret. Hnahsawlrawp pen cu a kimvel in meisa in a ur. Hnahsawlrawp pawl cu an kang thawk ih meisa cun a laifang ih pangang cu hmui celcel in a hul ciamco. Cule pangang cu talsuak tumin meisa laifang ahcun a sawltal rero , a talsuak thei silo a cau ih a thizik cuahco, meikhu in a khuh ih hmuh hman a theih nawn lo. Mi piangthar lo pa cun ziang a duhsan ti theih duh ah a zoh cuahco. Cule a mi piangthar pa cun pangang cu a kut in nuamten a lak ih a tang sungah a pom. Pangang cu a thizik ih zianghman a thei nawn lo. Cule mirang pai hnen ahcun' Mikhual pa, hi pangang hi na hmu maw? Hi pangang vek ih a hloral zik cuahco mi sersiam mi ka rak si. Ka sualnak cun ka dung in i khawr ih sankhuk hremhmun meipi hnar ahcun ka sualnak ruangah tih le khur cingin, zohman bawmtu nei lo, le ruahsan ding nei loin ka rak sawltal rero. Cule Jesu Khrih in a bantha cak le a huham cahnak thawn i runsuak a si. Khrih in amai zangfahnak liolio in sankhuk hremhmun meipi lak ihsin in rak laksuak a si. Jesu in kei misual thizik cuahco cu i lak ih a tangsungah i pom a si. Mi khual pa, curuangah a si Khrih thu cu ka phuan rero ih a hrangah ka tuah thei tawk cu ka tuah rero . Amah ka duhdawtnak ruangah ka tuah thei tawk cu ka tuah rero. Amah ka duhdawtnak ruangah ka ning a zak lo a si'.\nKhrih duhdawtnak kan nei kan ti a si ahcun hi American saklam ram ih mi piangthar pa vek hi kan si ve lo ding maw ! Khrih cu kan duhdawt tuk ih a hrangah kantuah tamtuk tiah ruat dah hlah uhsi. Raltha tuk in a thu kan phuang ih thinlung tak in a hna kan tuan tamtuk tiah ruat dah hlah uhsi ! Cu hmuahhmuah lakah thawhlehnak ni ah' Khrih hi kan duhdawt ding zat in kan duhdawt lo ih, a hrangah hnatuan ding kan si tluk in kan rak tuan lo a si' tiah kan mang a bang leh ding. Khrih na duhdawt maw ? Na duhdawtnak cu zangtin na ti lang ding ?


Falam Pawl Ih “Pu” - Chinland Today Media\nMarch 23, 2014 1:45 pm·1 comment\nZovek miphun khalin biakawk dan, pawlkomawk dan, rawl ei dan, hnipuan hruhdan ti pawl mah le cin dan an nei cio. Cumi lakah Falam pawl ih an cin le dan lakih ka uar zet mi cu “Pu” tiih an kawhawk mi awkam te a si.\nKum reinawn, Falam khawpi sung ih ṭhanglian ngaingai mi thawn pawlkom aw tuk lemloin ka um. India ram lamah Falam, Hakha, Tedim, Mindat, Matupi pengdang pawl thawn kan tlangleng tlang khawm ih kan ṭong hman mi le kan um tlanlen zia khal a rak cawhpolh aw thluh.\nInternet san kan thleng ih cutin mail in siseh facebook, social network phunphun in rualpi tete, nauhak laiih rualṭha tete thawn kan sar aw vivo. Internet zar kan rak co ve. Cutin rualpi hlun, nauhak laiih rualṭha pawl thaw cun pawlkomawknak le biakawknak kan nei ṭheu. Cawhpolh tuk ih karak ṭongnak a rei ruangah a can ahcun ka rel mi tla an rak theithiam cuca lo ih hnihsuak ah a cangzik te ṭheu. Chin mi pawl cu ṭong lamah kan lian ih kan lennak lawngte kan hmangthiam deuh hrihlo.\nFalam mino pawl kawmawknak ih danglam zet pakhat cu thuhla picang le thungai thurel ding ah, capoh thunuam rel hmaisa in pakhat le pakhat soiawk hi an titi kamkeunak a si ṭheu. Hi hi Falam mino pawl ih thin lungthiang zia tilangtu le minuamaw paih mi an sinak tilangtu a si in ka thei.\nNu le Pa, u le nau pawl kawhawknak ahcun danglam cu a um hlei cuanglo. Nu lam ih pa, pa lam ih nu le pa, nu ih nau le pawl khal Falam pengpi ih kawhdan kelten, pite, pute, pu, pi, ni, rang, mo.. tvp in an hmang ve thluh ko.\nAsinan rualṭha ngaingai le kawmngaih capoh, hnihsuah saipi, soiawkngam cin ih an ngaihmi pawl an kawh dan lawngte cu pengdang pawl leh midang pawl ih kawhawknak vek siloin a hleice in cuangmuar zetin “Pu” timi ṭongfang te an hmang.\nHi cafang hin a kotu in a kawhmi parih a lainatnak le a komngaihnak a tilang a si. Ṭahtimnak ah rual le pawl tiih an hmannak asiahcun Falam mino, Falam peng sungsuak sitho siin rualpi pawl le hmelthei komngaihmi pawl relnak lam a khih hmuh. Pu le pawl ti ṭongfang an hman veten rualpi menlawng silo, komngaih aw ngaingai mi, nitin rak tlangleng tlang dah, thuhla rak hlawmaw ringring ṭheu mi, laicinawknak neicuang silo ih sungkhatawknak an relnak a si ti a khih hmuh a si.\nFalam khawsungsuak, ṭhanglian mino tete pawl ih lungput hi Falam peng dang ih um pawl thawn tampi a rak tan aw. Ka hnak I do zet tu le ka helhkam zet ṭheu mi lakah Falam pengṭhen unau dang pawl ih Falam khawpi tlaihsannak an neih maltuk vek ih a lang ṭheu mi hi a si. Lairawn ih a ṭhanglian mi mino, leng le val tampi ih uarmi khawpi, tlaihsanmi khawpi a si ding hi Falam khawpi ṭhansohnak dingih a thupi zet mi a si.\nFalam mino pawl ih ṭongfang tamzet, uar um mi le duhnung tete pawl lakah “Pu” timi te hin Falam khawpi ih ṭhanglian mino pawl ih duhdawtawknak le pakhat le pakhat lainatawknak, laicinawknak hi a lang ter a si.#\nE Bbenjamin says:\non March 23, 2014 at 4:48 pm\nKan ‘Pu’ ttongfang mawite kan hman vivo nak dingah\ncun Kan Ttong in kan kir/tonawk a ttul, kan ttongih kan\ntonawk cun kan lungrual vivo ding.


CDF Nih Pastor Pakhat e RC Father An Tlaih Hnanak A Ruang Cu Hi ti Hin Fianter Nak An Vun Tuah >>>>>> – Onlinenungak\nCDF Nih Pastor Pakhat e RC Father An Tlaih Hnanak A Ruang Cu Hi ti Hin Fianter Nak An Vun Tuah >>>>>>\nChinram Humhimtu CDF In RC Father Le Pastor An Kaihnak San An Fiangter\nChinram humhimtu CDF cun ziangruangah Hakha peng Sur khua ih RC Father le Pastor an kai timi cu Chin mipi simfiangnak an nei ih, ziangdang ruangah siloin ralkap thawn biakawknak an neih ruangah a si thu an tarlang.\nCDF tuanvo neitu pakhat cun “Myanmar ralkap le RC Father cu pehtlaihawknak an nei ih ralkap in an kawh ruangah ra a si. Kan ral thawn pehtlaihawknak nei a si ruangah kan kai. Amah khalin thaten a rel zo ih,ralkap thawn an biakawk thu cu a phuang aw zo. Tukhalah kan kut ah a um hrih a si,” tiah a ti.\nHakha peng Sur khua ih ralkap sakhan cu May 8 ah CDF in an rak urkang sak zo ih ,May 31 in June 1 tiang Sur khua kiangkap ah CDF le ralkap cu an rak do aw. Cuvek ruangah khua mipi cu hramlakah an rak tlan nan, tu ahcun an kirsal thluh zo. RC Father le amah thluntu Pastor cu July 26 ah meeting kai dingin Hakha an feh cu lamlak ah CDF in an rak kai.


Mindat peng sungih kahawknak ruangah khua 10 ih um mi pawl hramlakah an tlan. – Thechinlandtoday\nMindat peng sungih kahawknak ruangah khua 10 ih um mi pawl hramlakah an tlan.\nadmin July 29, 2021 Leave a Comment on Mindat peng sungih kahawknak ruangah khua 10 ih um mi pawl hramlakah an tlan.\nChin state Mindat peng CDF-Mindat leh Military council Ralkap kahawknak a suak sal ruang ah, Mindat peng sungih um khua 10 ih mipi pawl cu mah leh sahimnak hawlin hramlakah an tlan thluh a si tiah thu theih a si. A bik takin kahawknak kiang kapih khua mi pawl cu an tlan cih ih, an kahawknak hmun pawl cu Magway region leh kan Chin state thawn an rit awknak Thi Lin kiangih Shwe Aung Ta ih sin ralkap pawl cu an ra so ih, an kahawknak hmun tak tak cu Shwe-Tuin-too, DengTi, Sun Taung, Taung Khong leh Pi-Hu khua pawlah a si ih. Khua thenkhatah cun zo hman an um nawn lo, an zaten an tlan thluh ih. Thenkhat cu an lo neihnak hmunah silpaulin zarin an um a si.mi ziang hmuah an si ti cu theihfiang a har deuh tiin Mindat pengih raltlante tanpitu pawl lakin mi pakhat cun a sim.\nCDF-Mindat leh Military council ralkap pawl kap aw nawn lo dingin remnak an tuah mi cu July ni 16 khan chhunzawm theih a nih tak loh avangin, July ni 21 ih sin Chin state leh Magway region ih an ritawknak Shwe-Tuin-too khua lamih kahawknak cu a suak leh sala si.\nMindat peng sungah kahawknak a suak sal ruangah, raltlan umzat cu an pung sin sin ih, an ei in ding leh Si ei ding khal an mamawh zet thu raltlan tanpitu pawlih mi pakhat cun a sim a si. Harsatnak khal sim cawk lo khawp in a tam ih. A thupi bik cu Fangfai a tul ih, Si a tul ih, Military council lam in le Fangfai phurh thei zat bituk zat an nei fawn, an sian zat bak cu a phur thei loh a ih. Fangfai hi lei ding khalin a lei mai theih lo. Si le kan lei lai in hmuh cun in lawng sak fawn ih kan keng thei lo a si, cu ruangah, Fanghfai leh Si lam ah kan harsa ih, kan mamawh bik khal a si tiin an sim.\nChin state Mindat khuaah April thla tawp lam ih sin ralkap thuneihnak lak duh lohnak lantertu mipi pawl cu military council ralkap pawlin tharum hmangin mi an kai Meithal tiang an hmeh puak ruangah, Chin Defense Force-Mindat pawl dinin Military council pawl thawn nasa takin an kapaw cih ih. Tualsung mi thawng tampi cu mah leh sahimnak hawlin khua an suah san ih hramlakah an tlan a si.\nA hnuah Mindat khawtlang upa pawl anrawlh aw ihan biakremawknak vekin CDF-Mindat leh Military council ralkap pawl karlakah June ni 20 tiang an kahawknak an cawlih, a si nan July ni 16 ih an be aw rem thei nawn lo ruangah kahawknak nasa tak a thleng sal ih cu mi ruangah khuasung mi pawl mi tampi cu hramlakah an tlan sal a si.\nMindat township chhunga inkahna avangin khaw 10-a mite ramhnuai lamah raltlan →\n← Mithi Ruang 3000 Ur Theinak ih Thuk An Tuah Rero Thu Military Council Ralkap-in Puang.


Falam pi a thosal leh ko ding – Dr. Run Bik | Falam Online Media\nTuini 12-1-2021 zing cu ni dang vek si lo in zing nazi 4-40 AM hrawng ah ka ṭhang ko. Asinan Dawrhlun I kan inn hi a hung thuk I,Falam mei a kang ti ka thei riar lo. USA ihsin kan inn I ka tupa Sum Luai cu Kiam Si inn a kang tiin an run sim lam.\nHmun so ke I hung soh a ṭul thawn ka hung thlen cun nazi 5-20 AM hrawng a si ding. Milai an rak tam lawlaw. Kiam Si inn kawt ihsin ziinpi thlang tluan ah milai pawl cu tlar 3 in an tlaraw I, a thlang lam isi tiipung in tidai an hun pekmi cu a sangsang in an pe aw. Cule tiipung lawng pawl cu Kiamsii inn lam tlar ihsin a thlang lam ah an pe thla leh. Kei tla ka tlaraw I a saklam I tipung tidai hun pe na, a thlanglam ah tiipung lawng pe thla na ah minute 30 lai cu ka ṭuan ve I ka lung a kim zet. Hnatlang ṭuan nauhak bikcu kum 10 hrawng mipa nauhak a si.\nHi tawk i lohaa pe (free labour pe) pawl ah Kawl, Teddim le miphun kip kan tel thluh. Pu No Zam (Pastor Mang Hlei Zing pa I inn) a kang thluh ka hmuh tikah kan dung lam kum 50 lai I Pu No Zam ka rak kom mi pawl kha ka mang sal I ka lung a zur I ka mitthli a hal.\nFalam um miphunphun an ṭan tlan ka hmuh hin lungawi lam ah ka lung a zur la la. Sayama Mang Hlei Zing an hlam cel cel. Mang Hlei hi ka farnu Than Kip i rualpi ṭhazet a si. Cule hna malte ṭuan si rilrawng ve cu lakphak dawr ah hmuk eiin Sayama Bawi Nei te Mang Hlei umnak an theih pangah tiin ka va feh i,tu te ah a ruak le a umpinu Rah Zing I ruak an hmu zo ti in rak sim.\nAw le, tui zingah Falam le Lungpi I um meithat motor pawl um lo sehla cu tui inn 6 lawng siloin inn tampi a kang ding ticu a fiang tuk. Hiti cingin fire bridge motor pawl hi Van Kau ihsin Kambawzah bank lam I ra suk lo in Taungzalat zekta lam in, cui hnu ah Cinmual Tuak Sang pai` inn lam in an run kel, cuti a si ruangah KBZ lam I rat hnak cun minute 10 cun an tlai teng teng ding.\nMinute 10 sung ahcun mei tampi a rak kang man ding. Meikang ka ṭih ruangah hi KBZ Vankau zin hi kauh ding a si tiin Chinland Herald le Lairawn Post khal ah ka ngan dah. Falam mi in kan dung kum 5 sungah chief minister kan nei lo maw si. Construction Dept. lam ah Falam mi officer sang kan nei lo maw si. Cule Township Admin ah Falam mi officer kan si lo maw si.\nCui ruangah mei a kang cun tidai phur motor feh that theinak ah lamzin a kauh a ṭul. Lansung Ngun Luai innsak le FBC biakinn ziinpi tui feet 20 lawng I kau hi feet 6 i ti kau theih a si ih a thlang lam ah feet 2 i tikauh theih a si. Cuticun feet 28 a kau ding. A tlun I FBC tual tu ih feet 30 I kau cu feet 24 a kau lai ding.\nZinkauh hmanhmawh zet ding leh cu tui No Sun le Mang Lian Ham inn pawl kawt I feet 6 tal I kauh ding hi a si. Himi zinkap ah inn kang sehla fire motor pakhak hman harzet in a lut their fang fang ding. Hitawk kauh ding ti tla Falam Post kan ṭuah ihsi kan dung kum 6 lai ah ka rak ngan theu.\nCule Falam I Catholic kawhhran cun meikang tuar pawl hrangah Kyat ting 30 an bom zo. Leitlun Falam mi hmuah hmuah kan tang thlang ding I Ks.ting 500 tal kan hawl suah a ṭul ding.\nAw le, tuizing vek in Falam pawl kan tang thlang kei, cui tlunah acozah lam in KBZ bank -Van Kau zin, Lansung zin pi 26 tal I kau ding le No Sun-Mang Lian Ham inn kawt pawl in tuahsak zang thei sehla. Hiti a si ahcun Falam cu kan tho sal leh thei ko ding. (Dr. Run Bik ngan mi a si)\n← FALAM : A Thup Thair ih cangvaitu mipakhat ruangah Covid nat a karh phah thluh\nLeitlun kiilkip ih um Chinmi in Falam Siatton tuarpinak lang ter →


Myanmar Ram A Bese Tuk Zo! Innkhat Ah Thantar Var Le Eng An Zar Vivo – Meifar\nMalaysia ram ih an sersuakmi inn hmai ih bawm dilnak thantar zar cu Myanmar ramsung ah an hmang rero zo. Thantar eng ih umzia cu siivai bawm kan ṭul tuk tinak a si ih thantar var ih umzia cu rawlei ding bawm kan ṭul tuk tinak a si.\nMyanmar ram cu Covid-19 natsia le ralkap pawlin an nuai ciamco ruangah mipi cu an harsa thluh, cumi hnuah tilian in a nuai ciamco sal ih raltlan pawl khal an buai zet. Mibawmtu pawl khal an daiaw nawn lo ih ṭhenkhat cu bawmtu neilo in an innsung ah rilrawng tihal in an thi.\nYangon ramsung ahcun thantar var le eng zar an tam zet zo. Hline Township ih um Ma Sein Sein tei innsang khal an zaten an damlo thluh, a nulepa le nauhak 2 in Covid-19 nathrik an kai.\nVaksuak thei an um lo ruangah an inn hmaiah thantar eng an zar, a facebook cahmai khalah bawm dilnak ca a thlah hnuah mibawmtu pawlkom in an rak hmu ih siivai le oxygen burpi an va pe. Ma Sein Sein in “Mibawmtu in 10-liter oxygen cylinder in ra pe ih ka nulepa cu an dam ṭha zo, rawlei ding tla kan ngah. Kan ṭhah phah zet” a ti.\nMibawmtu pakhat in “Thantar var & eng an zar tikah an innsang zaten an damlo thluh ṭheu. Myanmar ramsung ih um ramdang company pawlin Myanmar ram an suahsan zo ih hnaṭuan ding aum nawn lo, cozah ṭhiṭha kan neih lo ruangah mipi le mipi kan bawmawk a ṭul. Ziangtik tiang kan bawmaw thei ding ti cu theih a si lo nan kan bawm thei sung cu kan bawm vivo ding” a ti.


Wrestling Legend Miniam Stevie Lee Mual Liam | Falam Online Media\nWrestling Legend Miniam Stevie Lee Mual Liam\nSeptember 11, 2020 September 11, 2020 admin\t0 Comments Celeb\nTNA Wrestling khawvel ih rak hminthang dah, Miniam Stevie Lee (kum 54) cu Tlawngkia nithum ah rinlopin a thi tiah a mai` ruakvuui nakding tawlrelnak GoFundMe page ah an tarlang.\nTNA Impact Wrestling ih a tel lai ah cu “Puppet The Psycho Dwarf” ti`n hmin a pe aw ih Fan khal a nei tam zet.\nHollywood khawvel khalah amah tawk in a hminthang ve ih mi theih lar zuknung a cang mi pawl cu Jackass 3D, American Horror Story, Oz The Great and Powerful pawl an si.\nA thih dan hi theihciang a si lo ih a ruakvuui nakding paisa dilnak GoFundMe page ahcun, “amah hi mi tlaitluang, rualpi ngaihsak le a sungkhat unau pawl ih duhdawt zetmi a si. Fan khal a nei tam ih sungkhat unau vek rori ih zohtu rualpi khal a nei tamzet. Asinan, tuahcun a ruak vuuinak tawlrel tuding a unau Jim lawng a tang. “Curuangah, a mah hrangah kan ti theitawk ten bawm cio uh si” ti`n an ngan.\nA rak tel dahnak Impact wrestling pawlkom in an riahsiapi thu an tarlang ve ih “Puppet The Phycho Dwarf tiih theih lar mi Stevie Lee in mual in liam san thu kan thei ih kan riahsia zet. Sungkhat unau rualpi hnen ah daihnak um hram seh” tiah Twitter ah an tarlang.\n← Akshay Kumar in Caw Zuun ka in Ringring A Ti\nThuwanna bualrawl ah Covid 19 mina 200 tlem Siizungpi an Sak →\nMinung 40 luan le Caw 5,800 phurtu Gulf Livestock 1 Lawngpi a Hlo\nUS ram Tlawng ongsaaltum thu ah, Mithiruak Kuang kengin DUHPHORHNAK nei


Cangantupawl ih hrangah "Cafang Pi Hmandan" - Chinland Today Media\nCangantupawl ih hrangah “Cafang Pi Hmandan”\nJanuary 23, 2017 11:34 pm·0 comments\nCangantupawl ih hrangah\n“Cafang Pi Hmandan”\n– Sianglianuk Kianghrol\n1. Catluan thoknak ttongfang ih cafang hmaisabik. (Tthimnak ah – #Ka rualpi tthabik cu ka uico hi a si.)\n2. Ttongfang pawl ih cafang hmaisabik lakkhawm mi kaihtawi (abbreviation) le acronym pawl. (Tthimnak ah – USA, IBM, AIDS, UN)\n3. Pathian hmin pawl ih cafang hmaisabik. (Tthimnak ah – Pathian, Khrih, Allah, Shiva, Budhha)\n4. Minung hmin le an sinak (title) cafang hmaisabik. (Tthimnak ah – Salai Mang Lian, Sungttuan Lal Lian)\nAsinan hmin tel lo in sinak (title) lawng ih ngan mi cu cafang pi thawn ngan thok lo ding. (Tthimnak ah – kan kawhhran #sungttuan a si. Mino #hotu a rak ttuan dah.)\n#Hminsin: cangantu tthenkhat cun president le prime minister tivek cu minung pakhat lawng an kawhhmuhter can ah cafang pi thawn an thokter. (Tthimnak ah – Kan president/President in tuizan ah thucah a sim ding.)\n5. A hlawmkawm ih um mi minung pawl ih hmin; miphun, hrinhnam tivek ih cafang hmaisabik. (Tthimnak ah – Asian, Chin, American, Arab.)\n6. Ttong le sakhua (biaknak) hmin pawl ih cafang hmaisabik. (Tthimnak ah – Islam, Hinduism, Burmese, Japanese, English.)\n7. Leiram zuk(map) ah a hranpa ih hmin pek mi hmun hmin ih cafang hmaisabik. (Tthimnak ah – New York Khawlipi, Indian Tifinriat, Zinghmuh Tlang, Surbung.)\n8. Leilung parih hmunram hranpa hmin pawl ih cafang hmaisabik. (Tthimnak ah – Europe Nisuahlam, Thlanglam Laitlang, Nisuah Laili/Middle East.)\nAsinan nisuah, nitlak, sak le thlang relnak ahcun cafang pi hman lo ding. (Tthimnak ah – Hitawk ihsin saklam ah so awla, peng hra na feh hnu in nitlaklam ah pial aw.)\n9. Ni, thla le ni hleice hmin pawl ih cafang hmaisabik. (Nilai, Cawlhni, Meisen, January, Christmas, Zalennak Ni.)\nAsinan camher (season) hmin pawl ahcun cafang pi hman lo ding. (Tthimnak ah – tthal, fur, thlatang.)\n10. A hranpa a si mi inn tumpi, lilawn, tikhuah, rolung tivek ih hmin cafang hmaisabik. (Tthimnak ah – Yayzagyo Tikhuah, Var Lilawn, Pyramid Ropi, Innpi Var, Taj Mahal.)\n11. A hrante’n a um mi pawlkom hmin pawl ih cafang hmaisabik. Himi ahhin cozah agency, hnattuannak pawlpi, tlawnginn, club, team tivek hmin pawl an tel. (Tthimnak ah – Kanbawza Bank, Manchester United, Harvard Phunsangtlawng, Red Cross, Fimthiamnak Tlangbawizung.)\n12. Course number tel ih ngan mi tlawng subject hmin ih cafang hmaisabik. (Business Administration 312, Chemistry 201, Academic Writing 623.)\nAsinan number a tel lo ahcun cafang pi hman lo ding. (Tthimnak ah – chemistry, geography, biology.)\n13. Cabu, mekazin, thuthangca, thuanthucawn (play), zuknung, thuanthu, hla, suaizuk (painting), TV program tivek ih ttongfang hmaisabik, netabik le ttongfang thupi hmuahhmuah ih cafang hmaisabik. (Tthimnak ah – Chindwin Today, Vapual Luaithli, Zawltling le Nganbawm, Vankau Arsi, Pathian Cungnung Bik Seh.)\nAcademic Writing ahcun cabu, mekazin, thuthangca, thuanthucawn le zuknung thulu pawl hi italicize (cafang tlu deuh ih tuah) lole a hnuai rin (underline) an si ttheu.\nSirhsan: Oshima, Alice & Hogue, Ann, Introduction to Academic Writing, Third Edition, Pearson Education Inc. 2007. ISBN 0-13-193395-7\nMore from my siteINDRA NOOYI: PEPSI COMPANY IH CEOFalam Peng ih Buddhist DinhmunChin Ramkulh Biaknaklam Mipum DinhmunNunui’ KutKa Nui NunnakCanmari Tlawnginn A Hrek Sii Thuh Anṭheh


Zo Si A Tthabik Theitu - Chinland Today Media\nOctober 31, 2012 12:53 am·0 comments\nZo Si A Tthabik Theitu?\nBible Siar Ding: Isaiah 40:12-17\nKan sia-ttha thleidan thiamnak thinlung in in mawhthluk hmansehla,\nPathian cu kan thinlung hnakin a tum deuh ngaingai ih\nZiang hmuahhmuah theitu khal a si, ti kan thei.\n– 1 Johan 3:20\nMi malte hrekkhat pawl khi an raalttha awter nawn paam – asilole dawt riam in an aa thladang ngah paam – ziangahtile “Pathian in ziang hmuahhmuah a thei thluh lo,” tiih an simrel ngam ruangah! Cumi cu atu tiang khal ah a cang rerolai ko. Kan aw suak in cu cuti cekci cun kan ttong lo men ding na’n kan nunzia le kan cangvaih daan in nitinte cuti vek cun kan nung ttheu a si. Pathian in i hmu lo hmang ti’n kan ruat ttheu si lo maw?\nPathian Thu in “tuah hlah” tiih in khammi (forbidden) ka tuah thotho caan ah siseh, “tuah aw” tiih thu in pekmi (commanded) ka tuah lo caan ah siseh, thungai te’n kan sim asile A tuahmi hnakin kan thei sawn ko si kan ti thawn a bang aw a si.\nBawipa ih Daan pawl hi mizakip hrangah a ttha cu kan ti, asinan kan kiangkap dinhmun le thil umtu daan a thlengh awk caan ah le danglam deuh hlekih a vung um caan ahkhin kan tahfung a thlengh aw ve ttheu. Kan hrangah thil tthabik in tuah sak dingin Pathian kha sim le zirh duhnak thinlung kan nei ttheu maw? Tahtthimnak ah, “Bawipa, himi hi ka hrangah a ttha sawn ding na’n,” ti vekin.\nProfet Isaiah in, Pathian ih ziangkim theih theinak thu ah, milai ih bomnak zianghman a ttul lo thu thusuhnak tampi um theimi pawl kha thulehnak thawn a sim fiang. Tlang pawl ih saannak kan tah thei maw? Leivut khi kan suumpi in kan tah thei maw? Bawipa cu diknak cungcang ah teh ruahnak thuron kan pe thei maw? Pe thei lamlam hlah!\nTuih hnu hrimhrim ahcun zumtu thutak theitu cun kanmahte duhhrilnak kan tuah tikah kan cangvaihnak ih kan langtermi kha ciing ringring uhsi! Pathian thu kan thlunnak hi vancung ih um kan Pa cun ziangkim a thei thluh a si ti kan phuanlangnak tthabik a si.\nZiangkim theitu (omniscient) Bawipa, ka nunzia in na thuthluntu ka si lo zia a langtermi pawl parah in ngaidam hram aw. Nang cun keimah hnakin ka hrangih thil ttha Na thei sawn ti hmu fiang deuhdeuh dingin in bawm aw.\nPathian in ka hrangah tthabik dingih in remruahmi parah ziangmi zawnbik ahkhin A thu ngai loin ka thinlung sungah tthuktthun aw in ka um ttheu?\nTtong ding maw, Ttong lo ding?


Meithal Cawknak Ding Phaisa Ting 200 A Zaam - News and Media\nRalhrang pawl donak dingah DRPA in meithal cawk an i tim i tlawngta pakhat in arak bum, an sumpai ting 200 le pistol pakhat a tlanhlohpi. Panglong University of Technology ih tlawngta pawl hotu pakhat Sai Htet Aung a si. May 15 tiangah simfiang awknak a neih lo ruangah an thangsiat ih tlawngkai thei nawn lo dingin an tarlang.\nNikum 2021 November thla ah DRPA in meithal lei dingin sumpai an kuat ih a hlo lanta. March 2022 ah an pehtlaih theisal ih Sai Htet Aung in meithal lei a tumnak ah bum a tong thu a sim thei. DRPA thuphuangtu in, “Bum a tong ve thu in sim, bum a tondan cu relfiang dingin kan ko nan tuni tiang a relfiang aw thei lo. A san um lo, in bum ti cu a fiang tuk” a ti. DRPA in relfiang aw dingin theihternak an pe ih a pa in a relfiang aw ding a ti nan tuini tiang a relfiangaw hrih lo.\nDRPA in amah thawn pehtlaihaw tu pawl hnenah theihternak an pe ih, “Hitin thil nan tuah asilen nan meithal, thilri pawl nan ngah nawn lo ding. Nan ngahsal duh asilen ngaithiam in dil uh” an rak ti sawn. Meithal leinak ding sumpai ting 200 cu DRPA pawlkom ta lawng asilo, midang pawlkom thawn sumpai an thawhkhawmmi a si. Cr – Mf


Norway ah Fala mawi tambik - Chinland Today Media\nNorway ah Fala mawi tambik\nNovember 16, 2009 11:46 am·1 comment\nBureau Report | London: BeautifulPeople.com pawl ih hohanak in leitlun fala mawibik hrilawknak kan dung naite ihsin neih thawk a si ih Norwegian fala pawl hi leitlun fala ahcun an mawibik tiih phuan a si rualrual in Britons falapawl cu fala hmelsia tambik umnak ram a si tin “BeautifulPeople.com” in a phuang.\nBritish fala mawi mi 12% timi ah mi 3% lawng BeaufifulPeople member an si thei. A sangtu ah Swedish fala pawl hi mi zatek pathum (3%) ah zatek pahnih (2%) hrawng an tling. Asinan Norwegian fala zuamawknak ih a teltu zate zikte cun BeaufifulPeople.com member si ding ah pawm cih an si thei ih, cu hlei ah fala mawi tambiknak ram tin hminthatnak pek an si.\nLeitlun ram zate huap ih zohfel a si hnu ah Sweden, Brazil le Noway ram pawl hi fala mawi nei tambik ti a si ih Germany le UK pawl hi hlawhsam deuh tiah phuan an si. UK ram lawng ihsin fala 295,000 in hi zuamawknak ah an tel ih mi 35,000 lawng hi fala mawi tiih kawh ding member ah an cang thei. Himi fala hmelmawi hrilnak website hi 2002 ah Denmark ah rak dinsuah a si.\nMipi ih theih a hlawh nasa ih UK ram pawl in April 2005 ihsin an hmang thawk ve. Cutin leitlun huap ih a laar nak cu tui kum 26 October 2009 lawng in a si. Hi hrilawknak ih telve ram dangdang fala 1.8 milion pawl cu mimawi ti mi list(hmin tlar) ah tel thei lo in kan dung zarh hnih sung vial ah hnawl an si tin BeatifulPeople.com website neitu Greg Hod in a sim.\nLawngfangkheh Ih Nunau Football Zuamawknak Germany Ram Ah\nDenmark In Mipe (gay) Pawl Biakinn Ih Neihawk Siang\nEurope Saklam Thlisia Hrang, Mi 11 Thi\nLeitlun Ih Nunau Hramhram Ih Sualpit Tambiknak Ram 10 Pawl\non November 23, 2009 at 10:14 pm\nNorway ram cu a nuam zet. US lam lawng2 ah feh loin Norway ah ra sawn uh, nan nuam sawn ding ti zum nak tampi thawn….


Chinmi le USA Ramthar Thansonak - Chinland Today Media\nChinmi le USA Ramthar Thansonak\nDecember 30, 2012 11:39 am·0 comments\nHihi maw USA an ti cu ? A ni cu December 10, 2012 a si. First Baptist church(Tampa) ih Karen pu tar kum 70 mi dam lo veh dingin South University hospital pan in ka pok, a besia tuk ruangah thi ding pawl retnak sizung(Hospice house) ah an rak thawn zo, cui sizung pan in ka feh sal. A hmun ka thleng cu a ihkhun ah cau rero, thaw um nawn lo caih rero kiltu nei lo in a rak um. Fa 5 a nei nan zo hman kil mantu an um lo hna an tuan thluh ti a si. Thlacamnak ka neih sak, ka theh zawng fangah kan nu in phone i run ko “Kan mail box rak cek aw bill pek ding ca pawl a thleng ding” ti a si. Kan inn lam pan in a rang thei bikin ka tlung sal,kan mail box ka hun zoh cu bill pek ding ca pawl hlirin a rak khat. Inn san man dilnak, tidai le meisa bill, TV le phone bill, motor man bakmi dilnak, motor insurance, life insurance, kan fa nautabik Mucu tlawng retman, Malaysia ihsin ratnak air ticket man dilnak, kawlram sungkhat hnen ihsin bom dilnak ca 3 le Department of children and family(DCF) ca pawl an rak um, hmaisa bikah DCF ca ka siar, hnatuan nan neih zo ruangah cozah bomnak food stamp le mediciad nan ngah nawn lo ti a si. Paih lo cing ten a dang ca pawl ka siar vivo, bill pe dingin check ka hun ngan cu kan bank account ah $ 16.15 lawng a tang, kan nupa thlakhat hlawh cu a cem ta riai, fate 5 thawn ziang tin kan nung ding thinhar in thu phunphun ka ruat.\nCheck kan ngan rero laiah ka phone ah masage a rung lut, saya pa na email rak cek hnik ti a si. Arang thei bik in ka hun zoh, Indianapolis ihsin kan rualpa a rak si, “Saya pa kan nupa ih hna tuannak company in in dawi (fired), benefit tha tin khaw dang ihsin kan ra pan, tu hiti si lala, hna lo in bill pek ding pawl ziang tin kan tuah pei, mahte rualpi loih hmundang tuan dingin mirang tong kan thiam fawn lo, campany cu hna a hnget ti asi ko nan mi an dawi thotho fawn, US ah nauhak cazinak a tha an ti,kan khua ah kawlammi nauhak an tam tukih kum hnih kan um zo nan an mah kel an si,,State dang ahcun Agency pawlin nauhak tlawng ttum hnu ah inn ah ca an zirh, home work an tuah pi, youth program in hmuntin an fehpi, cuvek a um fawn lo. Mail ka siar rero laiah phone a rung lut lala, ka hun ngai cu North Carolina in a si. “Saya pa Guam ihsin US thleng hmasa pawl taza ka cuai ding; nupi loin in thih ter tum” ti a si. Asim bet mi cu “kam ram ah nupi cah ka tum nan zo hman in an duh nawn lo,US ih harsat zia, tilva thahnak hmun ih nitin hnatuan dan, nu le pa it tlang thiam lo ih sun le zan thleng aw ih campany hnatuan dan, thla tin lakkha $ 2000-3000 lai khal ngah seh la khawl theimi um dah lo “kaa le belte” ih thih tiang um ding ti an thei tuk, kut thirhri khih lo mahte thawng tla kan si ti an thei tuk zo ti a si. Cucun um thei nawn lo, lu dom in khua ka ruat “maw USA vanram fate vekih kan rak lo thlir lai kha maw, Kawlram le Malaysia cun na rak mawi tuk nan maw, mahte sal tuah aw dingah maw ka ra lo pan, kanram ih unau pawl cun van sui khaw lipi ih um, van ih paisa tla sar ding vekin in ruat nan maw, aw hihi maw USA an timi cu.\nAthangso cak tukmi Laimi dinhmun: Kum1939 ah a voi hnihnak leitlun ralpi a rak thok, Janpan ralkap pawlin Singapore ah ttan khuar in Kawlram an la tum ti a si, curuangah 1940 kum thokah Falam um Chinhills battatlian cu India ah ttan khuar ih thawn aw dingah tlunlam thu pek a si. Cuticun an thilri pawl a rang thei bikin Aizawl ah thawn ding a si.Thilri thawn ih Aizawl camp hotu dingah Jamader Than Thiam cu tuanvo pek a si.Cuticun Aizawl pan dingin vai (kala) ralkap 60 le laak rual thawn an pok. Tumkhat cu Bangla pakhat an thlen zikin Pu Than Thiam le rallkap pakhat cu hmaiah an rak feh, bangla kiltu pa hnen riahnak an dil. Anih in “tuizan cu vai ralkap pawl an thleng zikih midang riah a ngah lo’ a rak ti, ti ngaihnak thei loin khawsung riak dingin an feh lan; Vai ralkap pawl an thleng, kan bawipa teh an ti tikah Bangla kiltu pa cun tute ah samtom laimi mi pahnih an thleng nan riah kan siang lo ih an feh lan” a rak ti. kan ral bawipa a si an ticun bangla kiltu pa cu thinphang zetin khawsung a vung hawl sal ti a si. Hilai caan ah cozah hna le ralkap hi Laimi ih tuan ban dingah a rak ruat lo, Kala le mirang pawl lawng ih tuan dingah rak ruat mi a si.1948 kum ah Kawlram independent kan ngah. laimi tampi ralkap ah an rak tla, ralkap cu mitin uar zet mi a rak si, 1950 hrawngih ralkap lubawk phawt cun nupi duhduh hril thei a rak si ti a si. Laimi kan thangso vivo, Madalay le Rangoon lawng si loin ramleng tiang kan thleng. Tu ahcun USA ram rori ah um hmun khuar in kan thleng thluh thlang, kan thlen men lawng siloin an mah vekin milioniar si theinak, Bawi upa tiang tuan theinak dinhmun kan nei zo. Kan mai ti theimi silo Pathian thlawsuah a si.\nTuihnu kum 10 ih thleng dingmi tikcu; Voikhat cu Maxico ihsin thleng mi Matupi tlangval Sushi dawr tuahtu pakhat thawn kan tong aw. Ka sutmi cu ziang na tuan, ziangvek income na nei, ziang tumtah na nei? a simmi cu US ka thlen veten mi hnenah Sushi ka tuan, tindan ka kai ih kumkhat kim hlan ah dawr pakhat ka nei, a kum hnihnak ah dawr 2 ka la bet ih tu ahcun dawr 3 ka nei, tuan bawmtu mi 2 ka nei ti a si. Income hi hnatuantu pek, bill pek le eiin hnu ah thlakhat $ 10,000 ka taang (midang sim lo dingih timi sinan). Kum 8 ka tuan zo ih tuihnu kum 2 lawng ka tuan bet ding,cuihnu cun midang ka tuan ter ding, taksa bang loih sumpai thawi tuanmi factory pakhat khat din thei dingin thla ka cam ti a si. Voikhat lala cu State dang um kan nau pakhat engineer ong zomi in phone i run bia “Florida,Tampa ah ka rung lo pan leh a tul ding, ziangah tile USA ah States 4 in state tax nei lo mi an um, cumi ah Florida a tel ti a si. Cule kum khat ah $15,000 ka khawl bet thei ding, cuitlunah Tampa cu ramsung ramleng mi vocation hmannak a siih Sushi tuannak, Beuty academy zir le tuannak, thlaicinnak a tha ih sungkhat um khawmnak dingah a tha tin ka ruat’ ti a si. ziangzat kumkhat ah na ngah thei ka tiih “100,000 tlun ka ngah, ka hna hi USA ram khui hmun ihsi khalih tuan theih a si” a ti.\nTui hnu kum 10 ahcun kan laimi lakah a tlunih mi pahnih vek kumkhat ih $100,000 tlun income nei ti cawk lo an suak lai ding, bawi upa le milionair, cathiam thatha an suak ding, Cozah hnen ih tax pe tam thei pacang tha le nu tling an suak vivo ding. Cui caan ahcun tu ih tumtah nei mumal lo, zuam tumnak nei lo pawl a laang thlang ding. Food stamp le tax return ngah ih man tam zet motor thatha to fate pawl an ning a zak lai ding. Check ih lakkha ka ngah takah benefit ka ngah cun a tawk ko titu pawl, kum 2000 hlan ih thleng mihlun pawl khal ziang an si cuanglo titu pawl, Zamdal(lai thuanthu mize bik) cithlah pawl mipi lakah an hlei thlang ding. 2007 kum hrawng ih Malaysia ih Refugee card nei cu kawhhran upa le pastor dingah an rak duh lo vekin food stamp le tax return ngah pawl kawhhran upa dingah hnon caan a thleng lai ding. Pastor kan si le US degree pakhat tal neilo zuam betnak neilo pawl kan kawhhran pawlin in hnong lai ding. Curuangah Inn pakhat neih ah lungawi tawk hrih hlah, a bak ih lei theimi asi ti zate theih a si. Mi pakhat kum khat $ 60,000 hnuai ngahmi ah lungawi hrih hlah ” hihi maw USA an ticu’ ti in a lo hngak ringring, zirin zuam bet aw, tong ka thiam lo, kut thiam ka nei lo ti hlah, na hna, na umnak hril thiam aw, small business neih theinak lamzin ummi tuan tum aw (eg. Workshop, lai dawr, sushi, nail le beuty salon & etc..) ka upa zo zirnak caan a tllai ti hlah, kum 10 sung zonzaih hreh hlah na dam sung na nuam ding, nom hma sak ih har neta maw, har hmasa ih nom neta nan hril sawn. Tui caan hi caan sungawi a si. USA cu Pathian ttih, diknak, taimaknak thawn tuan suahmi ih lennak ram a siih tumtahnak nei, zuam mi pawl lawngih thansonak ram a si.\nVictoria beckham ih Nitin Caan Hmandan Hi !!!\nBurma Ram Zirnak Hrang Ruahsannak


Falam ah Diklonak thawn Neinung mi Mi Puarthau kan tam – Opinion | Falam Online Media\nFalam khuapi hi kan ṭhangso vivo in ka hmu ih, cumi pawl ah Tidai sunzaan hman ding kan nei thei thlang, Khuasung lamziin khal a ṭha vivo ih Ciarbeek le Leivut tivek khal hmuh ding a um lem nawn lo. Meisa khal sunzaan kan ngah, Zanthing lei le phurh a ṭul nawnlo. Vanzam tualrawn le kan nei thei thlang. Siizung lam khalah Siibawi kan nei kim vivo.\nKhuapi pakhat ih ṭul zetmi Senpi runinn le nunphung inn siseh, Vuanthok innpi ṭha zet khal kan nei thei thlang. Bulpak inn ṭha zetzet khal hmuh ding a um vivo thlang. Cule mipi khal ei le in lamah kan hnianghnar vivo, Sin-fen lam khal ah kan cangkang vivo thlang.\nAsinan a poi tukmi cu hi vekih kan ṭhanso vivo thei hi in thlawsuahtu kan Pathian hnenah lungawi thiamtu si lam hnakin Mi hngal, Mi puar thau, Mi ziangsiarlo, thiambik ih ruataw, Lianbik ih ruataw tvk kan um tam vivo hi a ṭha lo zetmi a si.\nMilian le mi thupi zet vekih ruataw ṭhenkhat pawl tla cu an sumpai laklut daan hi fih a nung zet. Ziangah tile eiruuknak in an ngah. Cozah sumpai firnak in an ngah. Cozah duh lomi sumdawnnak in an ngah. Asinan an mah cu dikzet ih sumpai ngah vekin an nung an um. Hi ruangah kan Falam khuapi kan ralring a ṭul zet thlang lo maw?\nPathian in kan thil tuahmi ziangkim in hmu thluh, in zoh ringring fawn. Hi ruangah Pathian mi Pastor pawl khal in mai member lakih diklonak thawn sum lalut tivek cu hmaisong lo ten sim aw ngam sehla a va ṭha ding ve.\nTulai kan boruak hi a ṭha lo ruangah khawm khal kan khawm thei lo, Pastor pawl ih thusim mi khal kan ngai thei tuk nawn lo, a poi tuk ka ti. Cang thei sehla Falam khaw sungih um Pastor pawl hmuahhmuah in mai inn (Biakinn) men lawng siloin hmun khat te ah kom khawm in kan Mipi, kan Cozah (hruaitu) hnaṭuantu, NGO hnaṭuantu le Company hnaṭuan pawl hrangah thla in cam sak thei ṭheu sehla kan ṭhanso daan khal a dik vivo pei maw tiah ka ruat.\nDuhsaknak tumpi thawn\nWilliam Cinmual Pa\nFalam Mino Pawlkom zarhtin Cazual\n← Kyat Ting 4900 cemliam ih Sak mi Falam, Nurse Tlawng ih innpi dot hnih ṭheh fel zo\nUS ram ah Covid 19 Vaccine an dawt thok →


CT Lengtu kawm awknak - Chat... - Chinland Today Media\nMarch 29, 2010 6:13 pm·1 comment\nNa len theunak…Laitlang sangkapi…Chinram tukverh…Lolu ih lorawn cuannak kan ti ding maw, asilole, “Tuini kan Chinram” kan ti sawn ding…hitin kan ti sawn pei, nan lungkim sawn ding kan zum…Chin Today + Chinland Today in lengtu fala tlangval nu le pa, pitar pawl hrang tiang nuamnak ding le thinlung sung ih khawlmi thuruah catmi simrel theinak ding ah tiah CT in vorhlam kau Youtub hnuai ahkhin “CT Lengtu Kawmawk Nak” ti’n thil-thar kan tuah. A va lungawi um ve aw!\nA hman daan hi sim le rel tullo in kan thiam cio ding nan, mi thekhat in ziangvekte khal in sim theu uh tiah ca inkuattu an um ih cuipawl hrang ah “Sign in [Chatroll | Guest ] or Sign up” timi nganmi na hmu ding (guest) timi parah na hmet mai ding ih cule, guesname timi zawn ah na hmin na ngan ding ih cutin kan nauhak te lai ih kan zir theumi “Go” timi parah na hmet sal ding ih cutin na tum ram ah cartoon pawl bangin na thleng cih ding.\nAw, kan Palai pawl’h in cah zawk reromi thu pakhat kan lo sim hgilh zik leu leu sisi aw! Comment kan pek ah siseh, kan lungruahnak kan ngan suah tikah ah siseh, mi’h ruahnak tuahmawh lo ding in le capoh tuk ca ngan lo ding in le, mifimlo pawl bang in ca duhduh nganlo ding timi kha tuanvoneitu lam ihsin kan lo than. Na ruahnak felfaite’ nganmi hmuh kan hiar zet a si. CT lengtu pawlih nuamnak pakhat leh cu Online paziat timi fiang zet in a hringmi rawngte thawn kan hmu aw thei.\nCT ah, Ram sung thu, Leitlun thuthang, Nun Thu Leng, Biazai le Thufim pawl tawi kimcang zetin kan ngan theu. Ca in kuattu le, thuthang in kuattupawl mipi, a hleicein nonawn pawl hnen ah kan lungawinak cahlap ih sim diriam lo in website ah kan lo sim sal a si. Chinmi nonawn pawl ih sumtualrawn ah hi CT cang hram!\non March 30, 2010 at 11:26 am\nA tawlreltu nan zaten par ah lungawi za ngaingai a si ih…\nA THATUK FAWN…


VIII. Thinlung peknak in mizia tha lo pawl nehnak - Hre Mang\nVIII. Thinlung peknak in mizia tha lo pawl nehnak\nKhua hlan pupa pawlin “Hmel thleng thei lo, mizia thleng theih” an rak ti nan mi zokhal hi a tam le a mal ti men mizia salah an tang theh. An tuah dan kel, an ti dan kel ten ziangkim an tuah theu. A tha lo le duh um lo zet theu mi hman hi miza thleng cu a har ngaingai. Voi tampi cu kanmah le kanmah kanmai mizia cu kan ngaithiam aw lawng si loin kiangkap minung pawl khal in mizia hranhran kan neih mi cu ngaidam awk asi theu. Asinan voi tampi mizia tha lo ruangah pehtlaih awknak siat suah thei kawp in buainak a suak mi a um theu. Cun mimal dinhmun hmasawnnak hrangah daltu mizia tha lo hi mi tampi in an nei theu. Mizia kan neih mi ruangah voi tampi cu kan thei cingin maw thei lo cingin maw kanmah in kan duh lo mi asilole kan kiangkap ummi pawlin an duh lo mi thil pakhatkhat kan tuah theu. Kan upat sinsin asile kan thinlung ruahnak le taksa sung tiangah kan mizia cun in luahkhat sinsin ih kawl pakhat vekin kan mizia kel ten kan tong, kan cangvai ih thu kan ruat theu. Curuangah mi pakhat cu pitlin lam a pan asi ahcun an mizia tha lo pawl lak ihsin a thiarfihlim awk thei a tul ih mizia thar a zir a tul. Mi pakhatkhat cun a thlen duhmi dinhmun thawn a kaih aw mi mizia a neih hrimhrim a tul. Pathian thu sim tu pawlin an sim theu vekin vanram kai ding na si ahcun vancung mizia kha leitlun na nun lai ihsin na zir a tul. Cucu Pathian thangthat ding le a diknak le a felnak cu na sungah cinung bangin tuh a tulin cucu thanter ringring a tul. Mizia thlengnak ding hrangah hmanrua a phunphun a umih cu pawl cu hman thiam tahrat in na miza tha lo pawl cu na thleng awk thei a tul. A poi zet theu mi cu mi hrekkhat cun anmai mizia tha lo mi kha an thei aw lo theu. Anmah le anmah an theih awk lo tikah an tuah mi pohpoh cu thihngam tlakin an tan theu ruangah zianghman runsuak ding lamzin a um nawn lo. An mizia tha lo salah an tan ruangah an canvo thatha an hloh thluh ih an si ding zat an si thei lo theu.\nMizia sal sung ihsin na luat duh asi ahcun duhnak nasa te na neih a tul. Na mizia tha loin na duhmi tuahsuak thei lo dingin a lo siatsuah mi kha na ruatih thaten an hmuh thiam hnu ah cui mizia tha lo pawl cu na ral vekin na ruat a tul. A hmailamah ka sim zo vekin na thinlung duhnak hi na kut sungah na kaihhrem thei a tul. Lenglam ral na do hlanah nangmai sungih a ummi a lo siatsuah tu mizia tha lo kha na do neh hamisak a tul. Culo asile ralram na um laiah nangmai sung ihsin na rallam tang a um ringring dingih nikhatkhatah na ral kut na thleng leh ding.Mi tampi cu an nunkhua an duhdan kalhzawng thiltha lo an ton tikah mizia tha lo kha a suak sinsin ih a hlan ih an neihmi mizia tha lo hnakih tha lo sinsin an nunpi theu. Curuangah na duhdan kalh zawngin thil pakhatkhat na parah a tleng tikah na mizia tha lo kha nehnakah na hman thiam asile na ton mi kha hlawknak sawn ah a si ding. Na thinnatnak le lungawi lo nak ruangah mizia tha lo na nunpi sinsin asile thiltha lo na ton mi in na nunkhua a lo siatsuah mi hnakih tam sinsin siatnak na tong ding. Curuangah na nitin nunah na tonmi pawl kha mizia thalo thanlenternak ah hmang loin a sia a tha na tonmi pawl kha na mizia tha lo pawl tlansan theinak dingah na hman thiam asile na duhnak pitlin theinak lamzin na pan rero tinak asi. Asinan na nitin nunah na tonmi pawl kha na mizia tha lo thangter tu ah na hmang asile na thinlung in na duhthusan kalh zawngin na feh rero tinak asi. Mizia sal ihsin luat aw la si na duhmi lamzin kha thaten zawh aw.\nA rah parah thinlung ret\nNa tumtah mi tuahsuaknak ding hrangah na tuah mi pawl cu na duh lo zawng tla a um thei. Tlawngta pakhat cun college degree (B.A.,M.A.) ngah a duh asi ahcun sumpai a sensoh a tulih ca a zir, a zoh a tul. Cazoh cu a harzet can a um ding. Tlawng dan hnuai ah a um a tul ding. Asinan degree a ngah duh mi cu a mittlamah a hmu cia ih ziangkim a tuah tikah a taksa le thinlung in nuam a ti lo zet can hmanah a tumtahmi tuahsuaknak ding hrang asi ti a theih ruangah a zuam tento. Voitampi cu na lungthlitum kha na kiangkap ummi pawlin an lo theih pi lo tla a si thei. Cutikah na tuah mi kha an zoh tikah an lo nautat in an lo hmuhsuam rero tla asi thei. An theih lo ruangah an lo rel se rero tla asi thei. Asinan nangmah in na tumtah mi na thei ih a lamzin dikah na feh rero asi ti na theih ahcun raltha zetin feh sunzawm vivo ding na si. Na mittlamah ziangtik lai khalah na tumtah mi ih a rah cu zoh ringring ding na si. Hmuan tuah tu pa cun hmuan a tuah thawk tikah dawhhlei kung pawl kha a cing. Dawhhlei fate pawl kha ciarbek thawn a tuam ih leikhur sungah a cing theu. Cutikah a tumtah mi cu dawhhlei rah thaw zetzet tampi neih ding asi. A tumtah mi kha a mittlam in hmu theu lo asehla ciarbek cu tham in lei khur laih rero cu a beidawng can a tam zet ding. Hlawhtlinnak cu vansiat vanthatnak parah hngat aw asi ti ah zummen loin amai tuan taimak nak parah hlawhtlinnak cu a um asi ti a zum ruangah a tumtah mi a pitlin lai hlan lo a tuan tento. Curuangah na duhmi cu na tumtah ciamciam hnu ah na thinlung ruahnak huham le thazang zate pe in na tuah tikah na kiangkap hnaihnok tu pawl cu na mitsin san aw la na tumtah mi in a rah ding sawn kha na mittlam ah lang ter ringring aw.\nMi raltha cun a thinlung in zum mi kha fiangzetin a zumih a sim. A simvekin a feh pi. Ziangvek thlipi hrang lak khalah a zumnak cu a danglam cuanglo. Mi tihhrut pa cu a thinlung sungah tihnak, phannak, rinhlehnak pawl lawnglawngin a khatih ziangkim a tuahnak ah a phurhrung aw ringring. Ralthanak cu pitlinnak hrangah thinlung mizia tul hrimhrim mi asi. Tihhrut mi cun buainak le harsanak pakhatkhat thlen tikah ziangtin kan tuah ding timi hnakin mawhthluh ding a hawl theu ih amah le amah “ka van duai tuk aw” a ti theu. Amah le amah a mawhsiat awk lo asile a kiangkap milai a pehpar mi pohpoh mawhsiat a tum theu. Tihhrutnak cun milai sinak sunglamah a ummi huham cahnak le fimnak pawl kha hmang thei lo dingin a ti cau thluh ih zianghman hmasawn thei lo dingin dung mi a sip ter. Tihnak cun milai sinak ih huham cahnak pawl cu a ti kebai thluh asi.\nCuvekin tihnak na nei pang asile na thinlung ruahnak sung ihsin na hlawn ding mi ruahnak tha lo a um tinak asi. Na thinlung sungah na cahlonak, tawitaihnak, dunglam can khatkhat ah tihnak, farahnak, mamawh nak, pawl kha na hlawn hloh ih na thinlung suangtuahnak in a lo sersiam tu in na sunglam milai sinak thlarau sungah fimnak cahnak le huham pawl a lo retsak mi in na thinlung khua na luah ter a tul. Thil tha lo pawl cun na thinlung huham cahnak pawl cu a lo siatsuah sak ih na thinlungah nangmah cu zianghman tuah thei mi nei nawn lo vekin, na duhmi tuah suak thei lo ding vekin tihnakah a lo thlen zo asile thaten to aw la ruat tha sal aw. Na duhmi le tumtah mi tuah suak thei dingin na miit in na hmuh thei mi lawng na zoh asile dung a lo sip ter ding. Na thinlung sungah duhnak a lo neihter tu a lo sersiam tu na Pathian cun na duh mi tuahsuak thei ding a tul mi thazang, fimnak, theihnak le huham cahnak pawl khal a lo pek cih asi ti zum aw. Cumi na zummi cun na ruahnak sung kha lo luahkhat shh. Na kiangkap milai pawlin an lo simmi parah hngat aw hrimhrim hlah. Na kiangkap milai pawl cun a langmi na thazang, na sumpai neihmi le milai ziangzat sungkhat rualpi bawmtu na nei timi zoh in na tumtah mi cu na tuah thei ding maw ding lo an lo sim men thei. Na thanau nak ding thu hla an lo sim men thei. Asinan an lo theihsak lo mi cu na sunglamah a ummi na minung sinak huham cahnak le thinlung thiltitheinak pawl kha asi. Alenglam thazang cahnak le sumpai pawl cu hman rua men an si. Asinan na tumtahnak na pitlin theinak ding hrangah a thupi bikin a cangvai tu ding cu na sunglam milai sinak thinlung fimnak theihnak le huham cahnak kha asi sawn. Cu pawl cu na hman thiam asile na thinlung duhnak pawl cu na tuah suak thei lo mi a um lo ding.\nNa thinlung sungah tihnak a suak veten tihnak ih khatlam sawn kha ruat lohli aw. Tihnak cu ral tumpi siatsuah tu asi. Tihnak cu theihlonak ihsin a suak mi asi. Na sungah a cengih duhnak a lo neither tu in na theih lo mi a thei theh, hmailam milai thuanthu cu a kutsungah a ret asi ti kha thei ringring aw. Curuangah thinlung fimten thu a ruat tu pawl cun tihnak khal an neh thei asi. Tihnak a neh thei tu pawl cun thlemnak le harsatnak khal an neh thei fawn asi. Mi raltha cun beidawnnak le riahsiatnak pawl khal a do neh ih a nitin nunah a tuah dingmi pawl kha a neihsun hmanrua pawl thawn famkim zetin a tuah ringring. A kiangkap milai pawl in an simmi parah a hngat aw loih Pathian Thlarau in a ukmi mi milai thlarau thawn thinlung fimzetin khua a ruat hnu ah a tumtahmi lamzin a zawh tucu ziangvek hnaihnawk tu lak khalah a duh mi lamzinah a feh vivo. Ziangvek dinhmun thlemnak le harsanak kar lak khalah a thinlung zaten hmunkhatte ah a ret thei ih a thinlung huham cahnak le a thazang cahnak pawl cu a tumtahmi tuah suak thei dingin rualtlang ten a hmang thei ringring. A thupi zetmi cu ziangtik lai khalah lungawinak thawn hmailamah thiltha tumtahmi parah thinlung hngat ringring thiamnak hi asi. Curruangah mai milai duhnak thinlung kha kaihrem in Pathian in na hrangah a tumtah mi, na thinlung duhnak thawn na tumtah mi parah hngat ringring thei tu na si ahcun tihnak pawlin a lo tlansan dingih lungawinak thawn na nitin nun na hmang thei ding asi.


Ramdai Ah Riakmaw Va Bangin Mual A Liam – Meifar\nRamdai Ah Riakmaw Va Bangin Mual A Liam\nMyanmar ramsung buainak ah mino ṭhaṭha pawl mual an liam rero, atir ah lamzawh duhphorhnak in an cangvai lawk nan san aum lo ruangah meithal kengin thuneihnak latu ralkap pawl an do.\nCumi lakah Bago fala Mah Suh Hlaing Tun khal a telve, Bago University Student’s Union ih an rinsanmi hruaitu pakhat a si. Ramlakah meithal kengin ralkap pawl donak ah a tel ṭheu. Riakmaw va bangin riahnak nei loin ruahsur hnuaiah, cangvat, fikfa lakah a riak ṭheu.\nCuruangah dai a ngah ih cuap lam damlonak anei. Cutin ramlakah an tuamhlawm rero nan September 28, 2021 zinglam nazi 4:00 ah a hnukcat.\nBago Tlawngta Pawlkom in “Miralṭha Mah Suh Hlaing Tun cu doawknak tualrawn hmun pakhat ah 28, 9, 2021 zinglam nazi 4:00 ah cuap damlonak in mual in liamsan. Ṭhaten an vuiliam zo thu a innsang pawlin in sim thei.\nBago ramsung ih kan rinsan mi Arsi pakhat a ṭil cu poi kan ti tuk. Mah Suh Hlaing Tun in a nunnak cu ram le miphun hrangah a hlan tin upatnak kan pe, Mah Suh Hlaing Tun na ṭuanvo na hlensuak zo ruangah hnangamten cawl hahdam thlang aw” tin an tarlang.\nLoikaw Ramsung Ah Nasa Zetin An Kapaw, Ralkap Lam 30 An Thi\nMalaysia Ramlak Ah Kawlram Mi 2 Cu Hridai In An Tawnbet


H- Hring Dildel Kan Lairam | VCTH\nH- Hring Dildel Kan Lairam\nHome » Cahram » H- Hring Dildel Kan Lairam\nBy vcth on March 27, 2010.\nṬhalcaan a kim cun cumci, meikhu pawl an zam thlang ding. Tlang tinah meisa khu, mei a kaang thlang ding, a hlan vek a si hrih ahcun. Group mail tete ah ka hmu, inn a kang, khua a kang. A va poi ve. Meisa kan ṭul bik mi le in siatsuahtu.\nIn hringtu kan lairam in zohman a siatsuah lo nan amah le tawkten hliamhma a pu, khang a tuar, kum tinten vat siat a tuar ringring. Kan nauhak lai, phunhrek ca ah H- Hring dildel kan lairam ti kan rak zir dah. A rak hring dildel ruangah an rak ti a si ko ding. A tu ah teh ziang a bang pei maw?\nHi thu buai hi kan laitlang lawngah a si ve ce lo. Leitlun zate ih an buai pi mi a si ve. Leitlun nikhau a thleng aw, ling a hnin cingcing, thlisia tilik a tho cingcing cutin vanduainak a pehpeh in kan tong vivo. Kiang le kap, thingkung hramkung pawl kan kilkhawi ṭha lo ruangah hih thli pawl hi an cangnak a san pakhat cu a si. Hih thu hi 2000 kum US presidential election ih a sungtu, 2007 ih Peace Nobel Prize ngahtu Al Gore in nasa zetin a buai pi. Voikhat ah, “US President ka sile Journalist le Scientist pawl Vanzam par in Amazon tupi pawl a cem zia, Greenland, North pole ih tikhal pawl an zup zia ka zoh pi ding. Cutin ziang tluk in kan leilungpi tuamhlawm a ṭul ti an thei dingih leitlunah an than ding,” tiah a rak ti dah.\nKan leilungpi hring dildel si ding hi thupi zetih a rak ruattu pakhat ve cu Prince Charles a si. 1986 TV interview pakhat ah Prince Charles ih a ṭong cu journalist pawl le mipi in a rak hnihsan nasa. Hih England lal fapa a mumal nawn lo ti a rak tuar. Cucu, “Kan hmuan ih thingkung pawl le kan lo thlairawl pawl ṭhantha ih an ṭhang theinak dingah zingtin ka biak hngai ringring,” tiah a rak ti. 1980 vuakvel ah thingkung hramkung pawl cu thupi ih rak ruat a si hrih lo, nan kum 20 a hung rei hnu ahcun Ecology ti in mi hmuahhmuah ih hmur kaa in thingkung hramkung duhdaw ding thu an phung cio. Ṭong dang in kan tiah cu Prince Charles a kekar a rak tuan nasa.\nKan Chinram ah tla kum zabi 20 tlai lam in thingkung hramkung, leiram duhdaw ding thu hi au thok a si. Hmun tampi ah cu mipi in an thei fiang ih an ṭhathnempi zet, nan hmun tampi ah cu theihfiangnak (awareness) an tlasam zet lai. Kan nunnak hrangih a ṭulnak ruangih a si mi pawl cu ziang ti ṭha. Ṭahṭhimnak ah zaanthing thawn rawl kan suang, zaanthing thawn inn kan sak. A ai awh cin sal ding ngaingai hi thil ol cu asilo kan ti pei. Zaanthing mei tik dingih kan hman mi hi a tlangpi thu in thing cang deuh Faa, Hia, ṭhiil, ti pawl an si. Ṭong dang in cu tuupi thing pawl an si. Hih tuupi thing pawl a ai awh cin sal ding cu a cang theilo ti cu asilo nan, kan ol aw tuk lo ding ka zum. Ziangkhal lole rawl suannak le inn saknak cu kan ngai thiam aw hrih pei. Asi, thing hau hlah kan ti aw ding in cu kan rawl suan daan kan thleng a ṭul, kan inn sak daan kan thleng a ṭul. Cu pawl cu caanṭha ni nikhat ah kan thleng leh ding. Asinan kan ṭulnak asilo mi thil ih a siatsuah mi teh a um maw? Ramkhang, meisa thlah ti pawl cu zohman ih kan ṭulmi asilo, asinan a rak cang ringring.\nKan dinhmun hi dot thum in kan zoh thei in ka hmu,\n1. Thleng aw thei nan thlun duhlo mi (Thleng aw thei nan thlun duhlo mi ka ti tikah hihi kan ṭulmi tla asilo, kan duhmi tla asilo, nan kan tuah ringring ṭheu mi, ex, ramkhang, nauhak pawl vate bu lawk, nga tabuk, bomb or sii burh or dynamo thawn nga kai tvp)\n2. Thleng aw thei nan thleng aw ngam lo (Thleng aw thei nan thleng aw ngam lo mi kan ti tikah thleng aw ding hrangah pum pek aw kan ngam lo, kan ti kel thil in in ciah neh, khop dok khop dok lo ah kan di a riam tawk, ex, kan lo thlawh daan- loo vah ṭhin ringring, ṭhangso mi ci cin thlaithlak daan ih ṭhin aw ngam lonak, tvp)\n3. Thleng thei hrih lo mi (Thleng aw thei hrih lo mi kan ti tikah thleng aw ding kan duh hman ah a remcang hrih lo mi- ex, zaanthing hau ka duhlo nan rawl suannak le inn saknak ah lo theih lo in ka hau a ṭul, nan electric or gas kan nei thei tikah cu hi thu cu thu buai asi nawn lo ding, automatic in a thleng aw ding.)\nKum Zabi 21 ah dengfel fimthiamnak pawl nasa zetin a ṭhangso, Science fimthiamnak pawl tla a nasa sinsin. Cuvekin cui ṭhansonak ih a ral khat ah kilkhawinak ti hi thil thupi zet a si. Hih thu ṭhaten kan ruat lo ahcun Bible sungih san cem ni, ni netabik ni a tongtu, a tep ngahtu kan si ding. Kan tlanlennak leilungpi hring dildel hram seh. Cuvekin kan Chinram tla hring dildel ve seh. Kan nauhak lai ih kan rak zir mi H- Hring dildel kan lairam kan rak ti mi a takin si hram seh. Cu lawngah a hahdammi kiangkap pawlkom kan din thei ding.


Ziangruangah Jerusalem hi a thupi? | VCTH\nHome » Cahram » Ziangruangah Jerusalem hi a thupi?\nJerusalem hi leitlun ih khawpi thupibik pawl lakih pakhat a si. Ziangah tile leitlun biaknak sakhua pi pawl lakah a tumbik pathun a simi Judaism, Christian le Muslim pawl hrang ih khaw thupi tak a si.\nSanthar Jerusalam khawpi hi peng 48 vuakvek (sq ml) a kau, mipum 1,253,900 tluk an um. Asinan tuisun ni ih an buaipi zetnak hmun cu Jerusalem khaw hlun a si. Jerusalem kha hlun ah quarter pali (veng li) a um, cu pawl tla cu Muslim Quarter, Christian Quarter, Armennian Quarter le Jewish Quarter tla an si.\nJerusalem khawpi hi voi 50 lenglo do a tuar ih voi 44 mi kuthnuai ih um khawpi a si.\nJerusalem khawpi cu kum 3000 tluk a si zo mi khawpi a si. Jew mipi hrangah ziang tluk in a thupi ti cu sim ciamco a ttul lem lo ding ka zum.\nJerusalem cu Siangpahrang David ih tonak hmun a si. Cun Jerusalem Biakinn pi a sak ih a fapa Solomon san ah ra ttheh a si. Cutin Israel le Judah Siangpahrang a sansan in Jerusalem cu thupi zetin an ret. Babylon sal an tan lai ah tla Jerusalem cu an ngai, an ttah hnawh mi khawpi a si. Persia sal an tan ah tla Jerusalem khawpi tungding sal dingin nasa ten ttan an lak.\nRome cozah hnu in Jerusalem a lak hmaisabiktu hi Muslim pawl an si. AD 630 hnu in Muslim cu nasa zetin a karh. AD 638 ah Jerusalem tla Muslim pawl kutah a thleng.\nEurope lam ih Khrihfa pawl in Jerusalem khawpi Muslim kutsung ih um cu a cang thiamlo an tiih cutin Muslim le Khrihfa lakah ralpi a tho. Cui ralpi cu Crusade ralpi tiah an ko. AD 1099 ah Khrihfa pawl in Jerusalem an lak thei sal.\nAD 1187 ah Jerusalem ah General Saladin in a lak sal ih Muslim kutsung ah a thleng lala. Cutin Muslim pawl in kum 700 sung an rak uk. Ottoman Empire sungah a rak um.\n1917 ah General Edmund Allenby ih ho mirang ralkap pawl le Ottoman Empire (Tuisan ahcun Turkey) cu nasa zetin an do aw. General Edmund Allenby in nehnak a ngah ih Jerusalem le Palestine cu Mirang kuttang ah a thleng.\nJew ramduhthang pawl in Zionism ti cangvaihnak tumpi an nei ih leitlun khawzakip ih um Jew pawl cu Jerusalem an pan cio. Hi mirang uk sungah Jerusalem ah Jew mipum a karh cak nasa.\nGarmany ram ah Adolf Hitler in Jew mipi million 6 lai a that tiakah UN tla in Jew pawl hi ram nei ding hrimhrim an si tiah 1947 ah ram nei dingin an ruat sak. 1948 May 14 ah Israel cu ram pakhat a si tiah UN in a than. Cule veten Arab ram pawl kom aw in an bur ciamco. Asinan Israel in nehnak a ngah ih Nitlaknak lam Jerusalem tla a lak thei.\n1967 ah Niruk ralpi timi Israel le Arab ram pawl an do aw lala. Niruk ralpi ah Israel in nehnak a ngah ih Jerusalem Nisuahnak lam tla a lak bet thei. Asinan Jerusalem khaw hlun cu an ramri ah a um. Palestine pawl tla in Jerusalem cu Palestine ih khawlipi ding ah an duh ve.\nMuslim pawl hrangah teh ziangah Jerusalem hi a thupi ve. Islam dintu Muhammad cu AS 632 ah a thi. Muhammad a thih hnu kum 5 ah Muslim pawl in Jerusalem cu an lak.\nMuslim pawl in Muhammad cu Mecca ihsin Jerusalem ah a tlawng ih Muhammad cu Jerusalem ah Prophet hmuahhmuah thawn thlarau lam in pawlkom awknak an nei tiah an zum.\nJerusalem cu Muslim pawl hrangih an khawpi bik a pathumnak a si. An khawpi bik cu Mecca (Muhammad suahnak) le Medina (Muhammad thihank) a si.\nPengkhat vuakvel a simi Jerusalem khawhlun sungah Muslim Mosque 7 a um ih cumi lak ah Dome of Rock timi le Al-Aqsa Mosque tla cu Muslim biakinn hminthang an si.\nKhrihfa pawl hrangah tla Jerusalem cu hmun thupi zet a si. Jerusalem cu Thukham hlun sungih an hmun thupi a si. Culawng siloin Jesuh suahnak Bethlehem cu Jerusalem kiangte ah a si. Cun Jesuh Khrih tla Jerusalem ah a tlangleng, thuthangtha a sim. Cun dungthluntu pawl thawn netabik zanriah a einak hmun, leitlun mipi usalnak tlen dingih a thihnak hmun pawl a si.\nAD 200 hrawngah Rome Siangpahrang Hadrian in Jesuh an phumnak thlan ah biakttheng a sak. Kum 100 a rei hnu ah Rome Siangpahrang Constantine cu zumtu ah a cang ih Khrihfa biaknak cu zalennak a pek. Cun Siangpahrnag Hadrian ih rak sakmi biakttheng cu Biakinn ah tuah a fial. Hi biakinn cu “Church of the Holy Sepulchre” tiah kawh a si. Khrihfa tampi in hi biakinn hi hmun thianghlim pakhat ih an ruahmi a si.\nJerusalem khawhlun ahhin Khrihfa biakinn 16 tluk a um. An zaten biakinn tumpipi an si.\nTuitum ka nganmi hi Santhuanthu le Biaknak lam ih a thupitnak deuh in ka ngan. Ramkhel lam, Israel ram hrang le Arab ram pawl hrangih a thupitnak tla rak ngan kan zuam leh ding…..


Meithal thawn Bank luhcilh tu a thlai aw that, Paisa Ting 200 a fir mi teh? | Falam Online Media\nMeithal thawn Bank luhcilh tu a thlai aw that, Paisa Ting 200 a fir mi teh?\nOctober 15 ih Air gun meithal thawn Bank luhcilhtu cu thlaiawthat in a ruak an sar tiah Mandalay palikzung in October 19 ah ca an suah.\nMandalay ramṭhen, Pyigyidagun khua ih UAB bank ṭhen fate pakhat cu October 15 ni ah meithal keng bike lukhuh khum tu mipakhat in a luhcilh ih Kyats ting 200 lenglo a tlanpi. Motor thawn a tlan ih a motor cu Pyigyidagun khua (ခ) veng ah a to nak urkang cia in an hmusuak.\nMandalay ramṭhen palik thusuah mi vek a si le motor cu licence nei lo mi a si ih motor sungah air gun cerek le phone number ngan mi caphek pakhat a um ti a si.\nPhone number an zawt vivo tikah number neitu cu Pyigyidagun, ThinPanKaung veng ih um အောင်ကျော်ထွန်း a si ti an thei ih October 16 zaanlam ihsin palik pawl in အောင်ကျော်ထွန်း umnak inn cu an zoh thup thok.\nNi 17 zing tiang cangvaihnak ziang hman an hmu lo ruangah innsung ah an luhcilh ih အောင်ကျော်ထွန်း nupi lawng a rak um.\nPhone number an hmu mi, motor urkang mi cungcang pawl cu a nupi an sut thluh hnu ah အောင်ကျော်ထွန်း neih mi a si ciang timi an theisuak.\nCutin zingzoinak an nei rero lai ah Chanmyathazi khua, meithatzung kiang ah thlaiawthat mi miruak kan hmu timi thuthang an dong ih an va zoh tik ah အောင်ကျော်ထွန်း a si ti an hmusuak.\nMithi ruak cu a ngel ah namte atnak fate a um ti a siih a kiang ih bike um mi toolbox sungah အောင်ကျော်ထွန်း hmin ngan mi မှတ်ပုံတင် copy le အိမ်ထောင်စုဇယား copy khal hmuh tel cih a si ruangah mithi cu UAB bank rob tu အောင်ကျော်ထွန်း a si ti`n namhngetnak an nei.\nPalik ih report ahcun mithitu cu meithal thawn UAB bank luhcilhtu အောင်ကျော်ထွန်း a si rori ti`n an ngan nan bank ta a lak mi paisa ting 200 cungcang an ngan tel lo tiah DVB in a ngan.\n← Covid 19 volunteer hmuhsuamtu mipakhat cu palikzung ah thubuai tuah sak\nTawkua sung ih Sui thun thup tu Kerala Airport ah an kai →\nJournalist pakhat in DVB media a mual phoh ta riar\nAugust 16, 2021 August 16, 2021 Ni Hnem Sung 0